পয়লাপুলদা নিংথৌ গম্ভীর সিংহগী মীতম মায়খুম হাইদোকপগী থৌরম পাঙথোক্কদৌরি।\nHomeলখিপুরওনলাইনপয়লাপুলদা নিংথৌ গম্ভীর সিংহগী মীতম মায়খুম হাইদোকপগী থৌরম পাঙথোক্কদৌরি।\nLakhipuronline - March 02, 2020\nলাক্লিবা মার্চকী তাং ৫, ২০২০ ইং লমতাগী ১০ নি পানবা শগোলশেন নুমিৎ ইনিংথৌ গম্ভীর সিংহনা তাইবঙ ফাওরকখিবা নুমিৎনি। নুমিৎ অসিমক্তদা অথৌবা নীংশিংলূপ লখিপুরগী থৌরাং মখাদা পয়লাপুলদা নিংথৌ গম্ভীর সিংহগী মীতম অমা মায়খুম হাইদোকপগী থৌরম পাঙথোক্কদৌরি। মীতম অসিগী দমক পূকচেল চাউরবা অয়েকপম কুলচন্দ্র সিংহনা পয়লাপুলদা মফম পীবিখি।\nPortrait of Chinglen Nongdrenkhomaba /\nথৌরম পরেংগী মতুং ইন্না অয়ুক পুং ৯ মি ১৫ দা লূপকী ফিরাল চিংখৎপা, চিংখৎপিগদবা আর কে সনাহল (লূপকী প্রেসিদেন্ট)। অয়ুক পুং ৯ মি ৩০ দা মীয়ামগী য়াইফ খোঙচৎ। অয়ুক পুং ১০ মি ৩৫ ইনিংথৌ গম্ভীর সিংহগী মীতম মায়খুম হাইদোকপা, হাইদোকপীগদবা মীথুংলেন ডঃ রাজদ্বীপ রায়, এম পি সিলচর। অয়ুক পুং ১১দা - অফোঙবা মীফম, মীফম মপু - আর কে সনাহল, প্রেসিদেন্ট অথৌবা নীংশিংলূপ। থৌরমদা শিলচরগী এমপি ডঃ রাজদ্বীপ রায়না মীথুংলেন ওইনা শরুক য়ারগনি। কাছার জিলাগী দিসি শ্রীমতি বর্ণালি শর্মা এসিএস, এদিসি অমসুং লখিপুরগী এসদিও ইনচার্জ শ্রী রাজীব রায় এসিএস না ইকাই খুম্নজরিবা মীথুং ওইনা শরুক য়াগনি। থৌরমদা এমইউ গী রিটায়ার্দ এইচওদি হিস্টরী এণ্ড ডীন প্রোঃ এন জয়কুমার সিংহ , নেহরু কলেজ পয়লাপুলগী রিটায়ার্দ প্রিন্সিপাল আবিদ রাজা মজুমদার অমসুং লেণ্ড ডোনর শ্রী এ. কুলচন্দ্র সিংহ না অখুন্নবা মীথুং ওইনা শরুক য়াগনি। রিসেপসন কমিটিগী চেয়ারমেন এস. নবদ্বীপ না মীয়াম্বু তরাম্না ওকপগী ৱারোল পীগনি অদুগা অথোবা নীংশিংলূপ, লখিপুরগী জেনরেল সেক্রেটরী য়ুম্নাম নদীয়াচান্দ সিংহনা কি-নোট এদ্রেস পীগনি।\nপনবা য়াই, অথৌবা নীংশিংলূপ, লখিপুরগী ওইনদি হন্দক্কী অসিনা অনিসুবা হোৎনজমনগী মহৈনি। অহানবা ওইনা লূপ অসিগী থৌরাং মখাদা লখিপুর টাউনগী ময়োল মক্তদা হৌজিক লখিপুর সিজিএম কোর্টকী মমাংদা খিল্লিবা বীর টিকেন্দ্রজিৎকী শক্তম অসি মতম অদুগী মণিপুরগী চীফ মিনিস্টর ৱাহেংবম নিপামচা না এপ্রিলগী ২৩, ২০০০ দা মাইখুম হাংদোকপিখি। হন্দক অনিশুবা ওইনা লুপ অসিগী থৌরাং মখাদা ইনিংথৌ গম্ভীর সিংহগী লাইফ সাইজ মীতম অমা পয়লাপুল নেহরু কলেজ লম্বীদা লাক্লিবা শগোলশেন নুমিৎসিদা মাইখুম হাংগদবনি। মীতম অসি মণিপুরগী শর্মা আর্টস্ এন্দ ক্রাফস্ হাউস্ , খোংমন ইম্ফালগী বি. বণমালী শর্মানা শাবনি।\ngambhir singha বরাক তম্পাক লখিপুরওনলাইন


কোবিদ-১৯ তিকা থাবগী মতাংদা তোয়না হংগনবা ৱাহংশিং\nএলর্জী লৈবা মীওইশিংনা তিকা থাদোকপা য়াবরা?\nমীরোনবী নুপীশিংনা কোবিদ ১৯ তিকা থাদোকপা য়াবরা? খোমজিংলিবী মমাশিংগীনা কমদৌবা?\nতিকা থাখ্রবা মতুংদা ঐঙোন্দা এন্তিবোদী মরাং কায়না ফংগদ্রা?\nতিকা থাখ্রবা মতুংদা ঈ ফমজিনবগী থৌওংসি তোয়না থোক্কনবরা?\nকরিগুম্বা ঐ কোবিদ নারবদি নুমিৎ কয়ানিগী মতুংদা তিকা থাবা য়াগদগে?\nPosted On: 08 JUN 2021 10:17AM by PIB Imphal\nমুম্বাই/ নই দিল্লী, জুন ৮, ২০২১\nহায়রিবশিং অসি কোবিদকী তিকাগী মতাংদা মীয়াম্না তোয়না হংগনবা ৱাহং খরনি। দোক্তর ভি.কে. পোল, মেম্বর (হকশেল), নিতি আয়োগ অমসুং দোক্তর রন্দীপ গুলেরিয়া, দাইরেক্তর, ওল ইন্দিয়া ইন্সতিত্যুৎ ওফ মেদিকেল সাইন্সেসনা কোবিদ-১৯ তিকাগী মতাঙদা মীয়ামদা লৈরম্বা মখল মখা কয়াগী চিংনবশিং জুন ৬, নোংমাইজিং নুমিত্তা দি.দি. নিউজতা শন্দোকখিবা অখন্নবা থৌরম অমদা কোকহনখি।\nতশেংবা, অচুম্বা ৱাফমশিং অমসুং ঈ-পাউশিং ফংননবা মখা পাথবিয়ু, অদুগা লায়না অসিদগী ঙাকথোক্তুনা লৈবিয়ু। মসিগা লোয়ননা অতৈ ৱাহংশিংসু কেন্দ্রগী হকশেল মন্ত্রালয়গী এফ.এ.ক্যুশিংদা পাউখুম পীরি। (https://www.mohfw.gov.in/covid_vaccination/vaccination/faqs.html)\nদোক্তর পোল: করিগুম্বা মীওই অমনা এলর্জীগী ফীভম লৈরবদি কোবিদ তিকা অসি মেদিকেলগী পাউতাক লৌরবা মতুংদতা কাপকদবনি। অদুম ওইনমক লোক থুংবা, উনশাগী এলর্জীগুম্বা ইচম চম্বা এলর্জীশিং ওইরবদি তিকা অসি কাপথোকপদা কনামত্তনা নিংজিং মাংজিংনরোইদবনি।\nদোক্তর গুলেরিয়া: হান্না এলর্জীকী হিদাক চাবা মীওইশিংনা হিদাক চাবা লেপ্লোইদবনি, মখোয়না তিকা থারবা মতুংদা হান্নগী হিদাক চাং নাইনা চাথগদবনি। তিকা থাফম খুদিংদা তিকা থাবদগী থোরকপা এলর্জীশিং মেনেজ তৌনবা মথৌ তাবা থৌরাংশিং থম্লি হায়বসি খঙজিনবসু মরুওই। অসুম্না ঐখোয়না হায়নিংবদি করিগুম্বা অদোমদা শাথিবা এলর্জী লৈরবা ফাওবদা অদোম্না হিদাক মখা তানা চাথবিদুনা তিকাসু থাদোকপিগদবনি।\nমীরোনবী নুপীশিংনা কোবিদ ১৯ তিকা থাদোকপা য়াবরা?\nদোক্তর পোল: হৌজিক লৈরিবা ঐখোয়গী চৎন-পথাপশিংগী মতুং ইন্না (মে ১৯, ২০২১গী পি.আই.বি. প্রেস রিলীজ পাবিয়ু -https://pib.gov.in/PressReleasePage.aspx?PRID=1719925 ) মীরোল্লিবী নুপীশিংদা তিকা কাপ্পিরোইদবনি। মসিগী মরমদি তিকাগী চাংয়েংশিংগী ফংলিবা দেতাদা য়ুম্ফম ওইদুনা দোক্তরশিং অমসুং সাইন্তিফিক কম্ম্যুনিতীশিংনা মীরোনবী নুপীশিংদা তিকা অসি কাপথোক্নবগী ফীরেপ অমা লৌবা ঙমদবননি। অদুম ওইনমক, ভারত লৈঙাক্না ৱাফম অসিগী মতাংদা অনৌবা কাংলোনগী মচাকশিংদা য়ুম্ফম ওইরগা শেংদোরক্লগনি।\nকোবিদ-১৯ তিকা ময়াম অমা মীরোনবী নুপীশিংদা শীজিন্নবদা অকায়বা লৈতে হায়বা খঙলে; ঐখোয়গী তিকা অনিসিগীসু লম্বী অদু হাংদোরক্লগনি হায়না ঐখোয়না থাজৈ। মরুওইনা তিকাশিং অসি তেনখ্রবা মতমগী মনুংদা শেমগৎলকপা মরম্না, মীরোনবী নুপীশিং হৌরকপগী চাংয়েংদা মখোয়গী শাফনবগীদমক য়াওহন্দে হায়বসি খন্থবিদুনা ঐখোয়না মীয়ামদা পুক্নিং ফাথবিনবা নোল্লুকচরি।\nদোক্তর গুলেরিয়াঃ লৈবাক কয়া অমনা মীরোনবী নুপীশিংগী তিকা থাবা হৌনখ্রে। য়ু.এস. এফ.দি.এ.না ফাইজর অমসুং মোদের্না তিকাশিংগী অয়াবা পীখ্রে। কোভেক্সিন অমসুং কোবিসিল্দগী দেতাশিংসি থুনা লাক্লগনি; দেতা খরদি হান্ননা ফংলে, অমদি নুমিৎ খরনিসিদা মপুং ফাবা দেতা ঐখোয়না ফংবা ঙম্লগনি অমদি ভারত্তদু মীরোনবী নুপীশিং তিকা থাদোক্নবগী অয়াবা পীরক্লগনি হায়না থাজবা থম্লি।\nমচা খোমজিংলিবা মমানা কোবিদ-১৯ তিকা থাদোকপা য়াগদ্রা?\nদোক্তর পোল: মসিগী মতাংদা মরি মখোঙ শেংলবা চৎন-পথাপ লৈরে, তিকা অসি মচা খোমজিংলিবী মমাশিংদা কাপথোকপদা অকায়বা অমত্তা লৈতে। মসিদা কিনিংঙাই মরম লৈতে। তিকা থাখ্রবা মতুং খোম পীথকপা লেপ্পা নৎত্রগা ঙাইহাক কান্নহনবগী মথৌ তাদে।\nদোক্তর গুলেরিয়া: তিকাশিংগী ময়াই অসি মখোয়না পুথোকপা এন্তিবোদীশিংগী মশিংনা লেপ্লোইদবনি হায়বসি ঐখোয়না খঙজিনবা মরু ওই। তিকাশিংনা মওং কয়াদা ঙাকথোকই – খুদম ওইনা এন্তিবোদী, সেল-মেদিএতেদ ইম্ম্যুনিতী অমসুং মেমোরী সেলশিংগী (মহিক চঙলক্লবা মতমদা এন্তিবোদী হেন্না পুথোক্লিবা) খুত্থাঙদা ঙাকথোকই। মসিগীসু মথক্তা মসিগী ময়াইগী মহৈশিং অসি খেন্নবা মওংগী চাংয়েংশিং ওইনা থিজিনবদা ফংলকপশিংদুখক্তদা য়ুম্ফম ওইবনি।\nহৌজিক ফাওবদা ফংলিবা দেতাশিংনা তিকা খুদিংমক্কী ময়াই – কোভেক্সিন, কোবিসিল্দ নৎত্রগা স্পুত্নিক ৫ ওইরবসু – হাইরপ হাইরপ লোইনা মান্নৈ। মরম অসিনা তিকা অসি ওইনা কাপ্পু, মসি ওইনা কাপ্পু হায়বনচিংবা ৱাফম ঐখোয়না হায়রোইদবনি, অদোমগী মফমদুদা অমা হেক্তা ফংলিবা তিকা অদু অদোম অমসুং অদোমগী ইমুং মনুংশিগী শাফনবগীদমক কাপথোকপিয়ু।\nদোক্তর পোল: কনাগুম্বা মীওই খরনা তিকা কাপথোক্লুবা মতুংদা এন্তিবোদী চাংয়েং তৌনবগীদমক খনবগুম তৌই। অদুবু এন্তিবোদী খক্তনা মীওই অমগী ইম্ম্যুনিতী উৎপা নত্তে হায়বা ৱাফমসি খন্থরগা অদুগুম্বা চাংয়েংদু তৌবগী মথৌ তাদে। মসিগী মরমদি, ঐখোয়না তিকা অমা ফংলবা মতমদা তি-সেল নৎত্রগা মেমোরী সেলশিং অসিদা অকক্নবা মওংগী অহোংবশিং লাকই, মখোয় হেন্না মপাঙ্গল কনখৎলকই অমদি মহিক থেংনবা ঙম্বগী মপাঙ্গল হেনগৎলকই। তি-সেলশিং অসি বোন মেরোদা ফংবা মরম্না এন্তিবোদী চাংয়েংদা ফংবা ঙমদে। মরম অসিনা ঐখোয়না হায়জগদবদি তিকা থাদ্রিঙৈ নৎত্রগা থাখ্রবা মতুংদা এন্তিবোদী চাংয়েং তৌনিংবগী ৱাখল থাদোকপিয়ু, অফংবা তিকা অমা কাপথোকপিয়ু, দোজ অনিমক মতম চপ চানা কাপথোকপিয়ু অমদি কোবিদকা চুনবা লীচৎশিং ইনবিয়ু হায়বসিনি। অদুগা অদোম করিগুম্বদা কোবিদ-১৯ নাখ্রবদি অদোমদা তিকাগী মথৌ তাররোই হায়বা অরানবা ৱাখল্লোনসিসু থম্লোইদবনি।\nদোক্তর পোল: অসিগুম্বা খুদোংথিবা ফীভম খরা, মরুওইনা এস্ত্রা-জেনেকা তিকাদা থেংনৈ। হায়রিবা খুদোংথিবা ফীভম অসি য়ুরোপ্তা মখোয়গী নহা ওইরিবা মীওই খরদা মখোয়গী পুন্সি মহিং, হকচাং অমসুং পারী পুরীগী মওং মতৌনা মরম ওইরগা থেংনৈ। অদুবু ঐনা অদোমগী মফমদা থমজনিংবদি ঐখোয়না হায়রিবা দেতা অসি মওং চুম্না ভারত্তা থিজিল্লে অমদি অসিগুম্বা ঈ ফমজিনবগী থৌদোংশিং অসি মফমসিদা থোক্তবগুম্বনি – হায়বদি কনাগুম্বা মীওই অমনা মসিদা পাখৎনিংঙাই মথৌ তাদে হায়বনি। য়ুরোবপিয়ন লৈবাকশিংদা হায়রিবা খুদোংথিবা ফীভম অসি ঐখোয়গী লৈবাক্তা থেংনরিবসিগী শরুক ৩০ হেন্না থেংনৈ।\nদোক্তর গুলেরিয়া: মমাঙদসু সর্জরী মতুংদা ঈ ফমজিনবগী থৌদোকশিং অসি য়ু.এস. অমসুং য়ুরোপিয়ন মীওইশিংগা চাংদম্নবদা ভারত্তনা হন্থনা থোকপগী ৱাফমশিং লৈখ্রে। তিকানা থোকহনবা থ্রোম্বোসিস নৎত্রগা থ্রোম্বোসাইতোপেনিয়া হায়না খঙনবা সাইদ ইফেক্ত অসি ভারত্তা য়াম্না তাঙনা থোকই, য়ুরোপ্তা থোকখিবদগী মীশিং য়াম্না হন্থনা থোকপা থেংনৈ। মরম অসিনা মসিদা করিসু কিনিংঙাই লৈতে। মসিগী লায়েংসু লৈ অমদি ঙন্না খঙহৌরবদি লায়েং পথাপ অসি শীজিন্নবা য়াই।\nদোক্তর গুলেরিয়া: খ্বাইদগী নৌবা চৎন-পথাপনা ময়েক শেংনা তাক্লিবদি কোবিদ-১৯ নাখ্রবা মীওইনা ফগৎলক্লবা মতুং থা অহুমগী মতুংদা তিকা অসি কাপথোকপা য়াই। অসুম্না তৌবনা হকচাঙদা হেন্না কনবা ইম্ম্যুনিতী শেমগৎপদা মতেং ওইগনি অমদি তিকাগী ময়াইসু হেন্না ফবা ওইগনি। (https://pib.gov.in/PressReleasePage.aspx?PRID=1719925).\nএক্সপর্ত অনিমক – দোক্তর পোল অমসুং দোক্তর গুলেরিয়া অনিমক্না ঐখোয়না শীজিন্নরিবা তিকা অনিমক ভারত্তা হৌজিক ফাওবদা ফংলিবা ম্যুতেন্ত মখল খুদিংমক্তা কান্নবা উৎলি হায়না ফোঙদোকখি। তিকা অসি কাপ্লবা মতুংদা ঐখোয়গী ইম্ম্যুন সিস্তেম অসি শোন্থরকই অমদি তিকা কাপ্লুরবা মতুংদা মী শিরক্কনি হায়বা ৱাফমশিং সোসিএল মিদিয়াদা শন্দোরক্লিবা ৱাফমশিং অসিবু মখোয়না অরানবা অমদি য়ুম্ফম য়াওদবা ৱাফম্নি হায়রদুনা হায়রিবশিং অসি খুঙ্গঙ অমদি মনুং হঞ্জিনবা মফমশিংদা লৈবা মীওইশিংনা লান্না থাজনবা ৱাফমশিংনি হায়না ফোঙদোকখি।\n(Release ID: 1725320) Visitor Counter : 57\nRead this release in: English , Urdu , Marathi , Hindi , Bengali , Bengali , Punjabi , Gujarati , Odia , Tamil , Telugu , Kannada , Malayalam\n(Release ID: 1725320)


Posted On: 03 AUG 2020 6:37PM by PIB Imphal\nভারতকী অচৌবা মায় পাকপা ওইনা কোবিদকী তেস্ত করোর ২ হেন্না তৌখ্রে\nতেস্ত পর মিলিয়ন অসি ১৪৬৪০দা হেনগৎখ্রে\nপুনেগী সীরম ইন্সতিত্যুত্তা ওক্সফোর্দ য়ুনিবর্সিতী বেক্সিনগী ফেজ ২+৩গী ত্রাইএল তৌবগী দি.জি.সি.আই.না অয়াবা পীখ্রে;\nভারতকী কেস ফর্তিলিতী রেৎ (সি.এফ.আর.) অসি মখা তানা ২.১১%দা তাথখ্রে;\nনাবা ফরবা অপুনবা মশিং লাখ ১১.৮ হেনখ্রে\nপুনেগী সীরম ইন্সতিত্যুত্তা ওক্সফোর্দ য়ুনিবর্সিতী বেক্সিনগী ফেজ ২+৩গী ত্রাইএল তৌবগী দি.জি.সি.আই.না অয়াবা পীখ্রে; ভারতকী কেস ফর্তিলিতী রেৎ (সি.এফ.আর.) অসি মখা তানা ২.১১%দা তাথখ্রে; নাবা ফরবা অপুনবা মশিং লাখ ১১.৮ হেনখ্রে\nদ্রগস কন্ত্রোল্লর জেনেরেল ওফ ইন্দিয়া (দি.জি.সি.আই.)না পুনেগী সীরম ইন্সতিত্যুৎ ওফ ইন্দিয়াদা ওক্সফোর্দ য়ুনিবর্সিতী-এস্ত্রা জেনেকা কোবিদ-১৯ বেক্সিন (কে.ও.ভি.আই.এস.ঐচ.আই.ই.এল.দি.) গী ফেজ ২+৩গী ক্লিনিকেল ত্রাইএল অসি ভারত্তা পাঙথোকপগী অয়াবা পীখ্রে। মসিনা কোবিদ-১৯গী বেক্সিন পুথোকপগী খোঙজেল য়াংহল্লগনি। ভারতকী কেস ফেতেলিতী রেৎ (সি.এফ.আর.) ফগৎপা হেনগৎলক্লি অমসুং মসিনা মরম ওইদুনা মালেমগী মনুংদা কোবিদ ফেতেলিতী রেৎ খ্বাইদগী নেম্বশিংগী মনুংদা লৈরি। মখা তানা হন্থরক্তুনা ঙসিদি হায়রিবা অসি ২.১১%দা লৈখ্রে। হৌখিবা পুং ২৪দা ভারত্তা মীওই ৪০,৫৭৪দগী হেন্না নাবা ফখি। মসিনা অপুনবা নাবা ফরবা মশিং অসি ১১,৮৬,২০৩ য়ৌহন্দুনা কোবিদ-১৯গী অনাবশিংগী রিকোবরী রেৎ ৬৫.৭৭%দা লৈহল্লি। নোঙমদা নাবা ফবগী মশিং হেনগৎলকপদগী নাবা ফরবা অমসুং এক্তিব কেসকী মরক্তা লৈবা অহাঙবা অসি হৌজিক্তি লাখ ৬ হেল্লে। অহাঙবা অসি হৌজিক ৬,০৬,৮৪৬ ওইরি। মসিনা হায়বদি এক্তিব কেসকী তসেংবা মশিং অসি ৫,৭৯,৩৫৭নি অমসুং মখোয়শিং অসি কন্না লায়েংলি।\nঅকুপ্পা মরোলগীদমক্তা: https://pib.gov.in/PressReleseDetail.aspx?PRID=1643136\nভারতকী অচৌবা মায় পাকপা ওইনা কোবিদকী তেস্ত করোর ২ হেন্না তৌখ্রে ; তেস্ত পর মিলিয়ন অসি ১৪৬৪০দা হেনগৎখ্রে\nঅচৌবা মায় পাকপা অমা ওইনা, ভারত্তা ঙসি ফাওবদা কোবিদ-১৯গী সেম্পল ২,০২,০২,৮৫৮ তেস্ত তৌখ্রে। হৌখিবা পুং ২৪দা সেম্পল ৩,৮১,০২৭ তেস্ত তৌখিবগা লোয়ননা, তেস্ত পর মিলিয়ন (তি.পি.এম.)গী মশিং অসি ১৪৬৪০ য়ৌখ্রে। হৌজিক্কী ওইনা ভারতকী মিলিয়ন অমদা তৌবা তেস্ত অসি ১৪৬৪০ ওইরি। অমরোমদা লৈবাক অসিগী তি.পি.এম. তপ্না তপ্না হেনগৎলকপনা তেস্তিং নেৎৱার্ক হেনগৎলক্লি হায়বা তাক্লি, রাজ্য অমদি য়ু.তি. ২৪না লৈবাক্কী ওইরিবা চাংচৎ অসিদগী হেন্না ৱাংনা মিলিয়ন অমদা তেস্ত তৌখিবগী রিপোর্ত লাক্লি। লৈবাক অসিদা লেব ১৩৪৮ লৈবগা লোয়ননা তেস্তিং লেবকী নেৎৱার্ক লেপ্পা লৈতনা হেনগৎলক্লি; লৈঙাক্কী লেব ৯১৪ অমদি লন্নাইগী লেব ৪৩৪গা লৈরে।\nঅকুপ্পা মরোলগীদমক্তা: https://pib.gov.in/PressReleseDetail.aspx?PRID=1643143\nইলেক্ত্রোনিক ভেক্সিন ইন্তেলিজেন্স নেৎৱার্ক (ই.ভি.আই.এন.)না কোবিদ লাইচৎকী মনুংদা তঙাইফদবা তিকা থাবগী থবকশিং মপুং ফানা পাঙথোকহল্লি\nইলেক্ত্রোনিক ভেক্সিন ইন্তেলিজেন্স নেৎৱার্ক (ই.ভি.আই.এন.) হায়বসি লৈবাক অসিদা লৈরিবা তিকা থাবগী সপ্লাই চেন অসি মপাঙ্গল হেনগৎহন্নবা হোৎনরিবা অনৌবা তেক্নোলোজিগী ওইবা থৌরাং অমনি। হায়রিবসি হকশেল অমসুং য়াইফ-য়ুম্বাল মন্ত্রালয়গী মখাদা নেসনেল হেলথ মিসন (এন.ঐচ.এম.)গী খুথাংদা থবক ওইনা পায়খৎলি। ই.ভি.আই.এন.না লৈবাক অসিদা লৈরিবা তিকাগী লৈরিবা মশীং অমসুং চৎখিবগী চাং অমসুং কোল্দ চেন পোইন্তশিংদা লৈবা অইং অশাগী চাং খুদক্কী ওইনা পীবা ঙম্মি। হায়রিবা মপাঙ্গল লৈরবা সিস্তেম অসি কোবিদ-১৯ লাইচৎ অসিগী মনুংদা অঙাং অমসুং মীরোনবী নুপীশিংবু তিকানা কনবা ঙম্বা লাইনাশিংদগী ঙাকথোক্নবগীদমক তঙাইফদনা থাগদবা তিকাশিং থাবা য়াহনলি। ই.ভি.আই.এন.না অনৌবা তেক্নোলোজীশিং, মপাঙ্গল লৈরবা আই.তি.গী ইনফ্রাস্ত্রকচর অমসুং মপুং ফানা তাকপী তম্বীরবা মীওইশিংগা পুনশিন্নদুনা লৈবাক অসিগী মফম কয়াদা লৈরিবা তিকা থম্ফমশিংগী অইং অশা অমসুং কয়াম লৈরিবগে হায়বদু খুদক্তা য়েংবা য়াহল্লি। ই.ভি.আই.এন. অসি রাজ্য অমসুং য়ুনিয়ন তেরিতোরী ৩২দা লৈরে অমসুং লেমহৌরিবা রাজ্যশিং অমসুং অন্দমান অমসুং নিকোবার আইলেন্দ, চন্দিগর, লদাখ অমসুং সিক্কিম হায়রিবা য়ু.তি.শিং অসিদা অত্থুবদা থম্লগনি। হৌজিক্কী ওইনা কোল্দ চেন পোইন্ত ২৩,৫০৭ রাজ্য ২২ অমসুং য়ু.তি. ২গী জিল্লা ৫৮৫দা তিকাশিংবু পুথোক পুশিন তৌবা য়ানবগীদমক ই.ভি.আই.এন. তেক্নোলোজী শীজিন্নরি। ভেক্সিন কোল্দ চেন হেন্দলর ৪১,৪২০দা ই.ভি.আই.এন.গী মতাংদা তাকপী তম্বীদুনা দিজিতেল রেকোর্দ-কিপ্পিং শীজিন্নহল্লি। ভেক্সিন কোল্দ চেন ইক্বিপমেন্তশিংদা থম্লিবা তিকাশিং অদুগী অইং অশাশিং চপ চানা খঙনবগীদমক ইলেক্ত্রোনিক তেম্পরেচর লোগর ২৩,৯০০ হাপখ্রে।\nঅকুপ্পা মরোলগীদমক্তা: https://pib.gov.in/PressReleseDetail.aspx?PRID=1643172\nপি.এম. অমসুং ইস্লামিক রিপব্লিক ওফ অফগানিস্তানগী রাস্ত্রপতিগী মরক্তা তেলিফোন্দা ৱারী শানখ্রে\nপ্রধান মন্ত্রী শ্রী নরেন্দ্র মোদী অমসুং ইস্লামিক রিপব্লিক ওফ অফগানিস্তানগী রাস্ত্রপতিগা ঙসি তেলিফোন্দা ৱারী শানখ্রে। লুচিংবা অনিনা নুংঙাইরবা ইদ-উল-অধাগী য়াইফ পাউজেল পীনখি। রাস্ত্রপতি ঘানিনা প্রধান মন্ত্রী মোদীবু ভারতনা অফঘানগী তঙাই ফদবা হিদাক-লাংথক অমসুং চানবা পোৎলমশিং মতাং চানা তেংবাংলকপগী থাগৎপা ফোঙদোকখি। প্রধান মন্ত্রীনা ভারতকী মীয়ামশিংনা অফগানিস্তানবু চাউথৎপা পুরক্নবা লৈবাক অসিগী লুচিংবশিংগী মায়কৈদা লেংদনা লেপ্পী হায়বা ৱাফম কয়া অমুক্কা হন্না পনখি।\nফিল্দ ওফিসশিংদগী লাকপা ইনপুৎশিং\nপঞ্জাবঃ কোরোনা ভাইরস্তগী মীরোনবী নুপীশিংবু তেক্ত কায়হন্দনবা হায়দুনা হকশেল অমসুং য়াইফ য়ুম্বাল বিভাগনা মীরোনবী নুপীশিংদা তেলি-মেদিসিন কন্সলতেসন পীনবা গাইনোকোলোজিস্ত ৭০দা ত্রেনিং পীবা হৌখ্রে। মসিদা নত্তনা, কোবিদ-১৯না পোজিতিব ওইরবা নুপীশিংগী ওইবা জিলাগী হোস্পিতাল খুদিংদা তোঙানবা অঙাং উনফম কা শেমখ্রে।\nমহারাস্ত্রাঃ মহারাস্ত্রগী খুঙ্গংগী মফমশিংদা লোকদাউন লৌথোকখ্রবা তুংদা কোবিদ-১৯গী কেস মশিং য়ামখৎলক্লি। মুম্বাইগী সেতিলাইৎ শহরশিংগা থংননা লৈরিবা – থানে, রাইগাদেদসু কেস মশিং য়ামখৎলকখ্রে। নাশিক, ঔরঙ্গাবাদা, ধুলে অমসুং সাঙ্গলিনচিংবা খুঙ্গংগী অতোপ্পা জিলাশিংদসু কেস মশিং হেনগৎলকখি। নোঙমাইজিং নুমিত্তা মীওই ৯৯২৬ দিসচার্জ তৌখ্রবসু মহারাস্ত্রদা অনৌবা কেস ৯৫০৯ লাকখি। রাজ্য অসিগী অপুনবা এক্তিব কেস মশিং অসি ১৪৮৫৩৭ ওইরি। রিকোবরী রেৎ ফগৎলকপগী মরম ওইদুনা মখোয়গী অকিবা থাদোক্তুনা তেস্ত তৌবা লাক্নরি।\nগুজরাতঃ রাজ্যসিদা নোঙমাইজিং নুমিত্তা কোবিদ-১৯দগী নাবা ফবা মীওই ৮০৫ দিসচার্জ তৌদুনা রিকোবরী রেৎ অসি ৭৩.১৬%দা হেনগৎখ্রে। হৌজিক ফাওবদা রাজ্যসিদা মীওই ৪৬৫৮৭ নাবা ফখ্রে। অনৌবা কেস ১১০১ লাক্তুনা অপুনবা কেস মশিং ৬৩৬৭৫ য়ৌখ্রে। খ্বাইদগী য়াম্বা অনৌবা কেসশিং অসি সুরৎ (২০৯) অমসুং এহমেদবাদ (১৪৩)তগীনি। হৌজিক এক্তিব কেস মশিং ১৪৬০১ লৈরি।\nরাজস্থানঃ রাজ্যসিদা নোংমাইজিং নুমিত্তা কোবিদ-১৯না মরম ওইদুনা মীওই ১২ লৈখিদবগা লোয়ননা রাজ্যসিগী লৈখিদ্রবা অপুনবা মশিং অসি ৭০৬ য়ৌখ্রে। ঙসি অয়ুক্তা অনৌবা কেস ৫৬৫ লাক্তুনা অপুনবা কেস মশিং ৪৪৯৭৫ য়ৌখ্রে। মসিগী মনুংদগী ১২৪৮৮না এক্তিব কেসনি। হৌজিক ফাওবদা মীওই ২৬৬৯৭ নাবা ফখ্রে।\nমধ্যা প্রদেশঃ নোংমাইজিং নুমিত্তা অনৌবা কেস ৯২১ লাক্তুনা অপুনবা কেস মশিং ৩৩৫৩৫ য়ৌখ্রে। রাজ্যগী হেলথ বুল্লেতিনগী মতুং ইন্না নোংমাইজিং নুমিত্তা কোরোনাভাইরসকী অনাবা ৫৮১ হোস্পিতালদগী দিসচার্জ তৌখিবগা লোয়ননা নাবা ফরবা অপুনবা মশিং অসি ২৩৫৫০ য়ৌখ্রে। হৌজিক এক্তিব কেস ৯০৯৯ লৈরি অমসুং পুন্না মীওই ৮৮৬ লৈখিদ্রে। রাজ্যসিদা হৌজিক হৌজিক এক্তিব ওইবা কন্তেনমেন্ত জোন ৩২৪৬ লৈরি।\nছতিসগরঃ সিম্পতম উত্তবা অমসুং অকনবা সিম্পতম উত্তবা কোরোনাগী অনাবশিং লায়েংনবা রাজ্য সরকারনা অপুনবা ফমুং ১৮৫৯৮ লৈদুনা কোবিদ কেয়র সেন্তর ১৫৭ শেমখ্রে। অপুনবা ফমুং মশিং অসি ২৫০০০দা হেনগৎহন্নবা অকনবা থৌরাং লৌখৎলি। রাজ্যসিদা এক্তিব কেস ২৪৮২ লৈরি।\nগোৱা: নোংমাইজিং নুমিত্তা কোবিদ-১৯গী অনৌবা কেস মশিং খ্বাইদগী য়াম্বা ৩৩৭ লাক্তুনা রাজ্যসিগী অপুনবা কেস মশিং ৬৫৩০ য়ৌখ্রে অমসুং মীওই ৫ লৈখিদবদগী অপুনবা মশিং ৫৩ য়ৌখ্রে। তাল্লকসিদা রাজ্য সরকারনা কোরোনা ভাইরসনা শাথিনা নারবা মীওইশিংবু লায়েংনবা কনবালেসসেন্ত প্লাস্মা থেরাপীনা লায়েংবগী থৌওং শিজিন্নবা হৌখ্রে।\nমনিপুরঃ মনিপুরগী সি.এম. এন.বিরেন্না ঙসি লম্বোইখোঙনাংখোঙদা লৈবা মনিপুর ত্রেদ অমসুং এক্সপো সেন্তরদা লৈবা ফমুং ৩০০ লৈবা কোবিকদ কেয়র সেন্তর শঙ্গাদুনা থবক তৌবা হৌহনখ্রে। মসিগী ফেসিলিতী অসি তঙাই ফদবগী মতুং ইন্না ফমুং ১০০০ লৈবা সেন্তর ওইনা ওন্থোরকপ্সু য়াই।\nমিজোরমঃ ঙসি কোবিদ-১৯দগী নাবা ফরবা মীওই ৮ দিসচার্জ তৌখ্রে। রাজ্যসগী অপুনবা কেস মশিং ৪৮২ লৈরি। মসিগী মনুংদা এক্তিব কেসকী মশিং অসি ২১৬নি অমসুং মীওই ২৬৬না দিসচার্জ তৌখ্রবনি।\nনাগালেন্দঃ ঙসি রাজ্যসিদা অনৌবা কেস কোবিদ-১৯গী কেস ১৯৪ লাকখি। হায়রিবশিং অসি দিমাপুরদগী ১৩৬, জুনহেবোতোদগী ৩৬ অমসুং কোহিমাদগী ২২নি। রাজ্যসিদা লাক্লিবা অনৌবা কেসশিংগী কন্তেক্ত ত্রেসিং পাক শন্না তৌবা হৌখ্রে অমসুং প্রাইমরী কন্তেক্তশিংনা হোম আইসোলেসন তৌনখ্রে।\nকেরলাঃ সি.এম. পিনরায়া বিজয়ন্না লাইথোকপা অমসুং চেকশিন্দবনা রাজ্যসিদা কোবিদ-১৯ শন্দোকপদা তেংবাংবনি হায়খ্রে। হৌজিক ওইরিবা ফিভম অসি কোবিদকী কাংলোনশিং ইন্দবা অমসুং চেকশিন্দবদগী থোকপনি হায়খি। ভিদিও কনফরেন্সিংগী খুত্থাংদা ফেমিলী হেলথকেয়র সেন্তর ১০২ শঙ্গাবগী থৌরমদা মহাক্না হৌজিক্তগী হৌনা সরকারগী কাংলোন ঙাক্তবশিংগী মায়োক্তা অকনবা থবক লৌখৎলগনি হায়খ্রে। ঙসি রাজ্যসিদা মীওই ৩ লৈতবগী রিপোর্ত লাক্তুনা লৈখিদবা অপুনবা মশিং ৮৫ য়ৌখ্রে। রাজ্যসিদা কোবিদকী অনাবগী মশিং হেনগৎলক্লি। ঙরাং মীওই ১১৬৯ পোজিতিব ওইখি। নুমিৎ ১১গী মনুংদা মীওই ১০৭৮৮ পোজিতিব ওইখি। মসিগী মনুংদা ৯৯১দি শোক্ন শম্নরুবা মীওইশিংনি অমসুং মীওই ৫৬কী হৌরকফমদি খঙদ্রি। লায়না অসিনা নাবা মীওই ১১৩৪২ হৌজিক লায়েং চত্থরি অমসুং রাজ্য শিনবা থুংনা মীওই লাখ ১.৪৫না য়েংশিন্দুনা থম্লি।\nতামিল নাদুঃ পুদুচেরীদা মীওই ৪ লৈখিদ্রে, অনৌবা কেস ১৭৮ লাকখি অমসুং এক্তিব কেস ১৫১৫ অমসুং লৈখিদবা ৫৬ য়াওনা অপুনবা কেস ৩৯৮২ য়ৌখ্রে। নিংথৌকাবা নুমিত্তগী সরকারগী আরৎস কোলেজনা মখোয়গী অনিশুবা অমসুং অহুমশুবা চহিগী মহৈরোয়শিংগী ওনলাইন ক্লাস হৌগদবা অসিগা লোয়ননা ফেকলতীশিং অসিনা গ্রেদ ১গা মান্নবা মওংদা গ্রেদ ২গী কোলেজশিংসু অসিগুম্বা ওনলাইন ক্লাস হৌবা য়ানবা শেন্থং পীয়ু হায়খ্রে। নাগাপত্তিনমদগী সি.পি.আই.গী এম.পি. এম. সেল্বারাসুনা কোবিদ-১৯ পোজিতিব ওইখ্রবা নোঙমগী মতুংদা অতোপ্পা সিবগঙ্গা কন্সতিত্বেন্সীদগী লোক সভাগী এম.পি. কার্তি পি. চিদম্বরনসু নিংথৌকাবা নুমিত্তা পোজিতিব ওইখ্রে। চেন্নইগী য়ুম্লোন্নবা শহরশিংদা কেস মশিং হেনগৎলক্লি অমসুং চেঙ্গালপত্তুদা কেস ৪৪৬, কাঞ্চীপুরমদা কেস ৩৯৩ অমসুং তিরুবল্লুরদা কেস ৩১৭ লাকপগী রিপোর্ত লাকখি। ঙরাং অনৌবা কেস ৫৮৭৫ অমসুং লৈখিদবা মীওই ৯৮ ওইখি। অপুনবা কেস ২৫৭৬১৩, এক্তিব কেস ৫৬৯৯৮ অমসুং লৈখিদবা ৪১৩২নি।\nকরনাতকাঃ মুখ্য মন্ত্রী বি.এস. য়েদ্যুরপ্পা তেস্ত তৌবদা পোজিতিব ওইখ্রে অমসুং হোস্পিতালদা লৈখ্রে। হোস্পিতালগী মতুং ইন্না মহাক্কী হকচাংগী ফিভম ফনা লৈরি হায়না রিপোর্ত অমনা হায়রি। হৌজিক কোবিদ কেয়র সেন্তরশিংদা লৈরিবা ফমুংশিং অসিগী ৬০-৬৫% অসি নুমিৎ ১০নিগী মমাংদা হাঙখিদ্রবসু মসিগী মশিং হেনগৎহনবগী থবক হৌজিক্কী ওইনা লেপখ্রে। নোঙমাইজিং নুমিত্তা অপুনবা দিসচার্জ তৌখিবা অনাবা মশিংদগী বেঙ্গালোরদগী দিসচার্জ তৌখিবা মশিংদগী হেনখি। মীওই ২৩৩১ দিসচার্জ তৌখ্রে অমসুং অনৌবা কেস ২১০৫ লাকখি। ঙরাং অনৌবা কেস ৫৫৩২ লাকখি অমসুং মীওই ৮৪ লৈখিদে। হৌজিক ফাওবগী অপুনবা কেস-১৩৪৮১৯, এক্তিব কেস-৭৪৫৯০ অমসুং লৈখিদবা-২৪৯৬নি।\nআন্ধ্র প্রদেশঃ কৃষ্ণ জিলাদা নোঙমাইজিং নুমিত্তা কোবিদ-১৯গী কেসকী মশিং ৭৫০০ হেনখিবদা ঙসিদগী হৌনা মাচিলিপতনমদা চয়োল অনিগী কমপ্লীৎ লোকদাউন থমখ্রে। ভিসাখা ইন্সতিত্যুৎ ওফ মেদিকেল সাইন্স (ভি.আই.এম.এস.)তা লৈবা কোবিদকী অনাবশিংনা ৱাকৎপগী ভিদিও অমা সোসিএল মীদিয়াদা ভাইরেল ওইখ্রবা মতুংদা ভি.আই.এম.এস.তা সিফৎ খুদিংগী ওইনা নর্স ১০০ লৈহনখ্রবনি অমসুং নোঙমগী মনুংদা অনৌবা নর্স ২১৩ লৌবগী থবকসু লোয়শিল্লগনি হায়না দিস্ত্রিক্ত কল্লেক্তরনা শেঙদোকখ্রে। ঙরাং অনৌবা কেস ৮৫৫৫ লাকখি অমসুং মীওই ৬৭ লৈখিদে। অপুনবা কেস-১৫৮৭৬৪, এক্তিব কেস-৭৪৪০৪ অমসুং লৈখিদবা-১৪৭৪।\nতেলঙ্গানাঃ রাজ্যগী বুল্লেতিনগী মতুং ইন্না সরকারগী, লন্নাইগী অমসুং কোর্পোরেৎ হোস্পিতালশিংদা কোবিদ-১৯গী অনাবগী ফমুংগী অৱাৎপা লৈতে হায়রি। হৌজিক অপুনবা ওইনা ফমুং ১৪৫৭১ হাঙলি অমসুং মসিগী মনুংদা সরকারগী হোস্পিতালগী ওইবা মশিং অসি ৫৯৩৬নি। হৌখিবা পুং ২৪দা অনৌবা কেস ৯৮৩, নাবা ফখিবা ১০১৯ অমসুং মীওই ১১ লৈখিদবগী রিপোর্ত লাকখি। মসিগী অনৌবা কেসশিং অসিগী মনুংদগী কেস ২৭৩দি জি.ঐচ.এম.সি.দগীনি। অপুনবা কেস- ৬৭৬৬০, এক্তিব কেস-১৮৫০০, লৈখিদবা-৫৫১ অমসুং দিসচার্জ তৌখিবা-৪৮৬০৯নি।\n(Release ID: 1643237) Visitor Counter : 3\n(Release ID: 1643237)


পি.এম.না বারানসীদা তোঙান তোঙানবা চাউখৎ-থৌরাংগী প্রোজেক্তশিং শঙ্গাখ্রে অমসুং উরেপ-উয়ুং তমখ্রে\nমীয়ামদা দিৱালীগীদমক লোকেলদা চৎনবা খঙহনখ্রে\nবারানসীগী কনেক্তিবিতী অসি সরকার অসিগী খ্বাইদগী মরুওইবা ওইদুনা লাক্লিঃ পি.এম.\nPosted On: 09 NOV 2020 1:33PM by PIB Imphal\nপ্রধান মন্ত্রী শ্রী নরেন্দ্র মোদীনা ঙসি ভিদিও কনফরেন্সকী থোংদা বারানসীদা তোঙান তোঙানবা চাউখৎ-থৌরাংগী প্রজেক্তশিং শঙ্গাখ্রে অমসুং উরেপ-উয়ুং তমখ্রে। প্রধান মন্ত্রীনা ঙসি লুপা করোর ২২০গী স্কিম ১৬ হৌদোকখি অমসুং খঙহনখি মদুদি বারানসীদা লুপা করোর ৪০০গী স্কিম ১৪গী থবক হৌরে।\nঙসি হৌদোকখিবা প্রোজেক্তশিং অদুগী মনুংদা, সারনাথ লাইৎ এন্দ সাউন্দ শো, লাল বহাদুর শাস্ত্রী হোস্পিতাল রামনগর চাউথোকহনবা, সিবরেজগী থবকশিং, শনবী য়োকপা অমসুং ঙাকপী-শেনবীনবগীদমক ইনফ্রাস্ত্রকচরগী খুদোংচাবশিং, মখল মখাগী মরু-মরাং থম্ফমশিং, লৌউ-শিংউগী পোৎথোকশিংগী ১০০ এম.তি.গী ৱেয়রহাউস, আই.পি.দি.এস. ফেজ-২, সম্পুর্নানন্দ স্তেদিয়মদা শান্নরোইশিংগী হাউজিং কম্প্লেক্স, বারানসী সিতী স্মার্ত লাইতিং ৱর্ক, লোইননা আঙ্গনৱারী সেন্তর ১০৫ অমসুং গৌ আশ্রয় কেন্দ্র ১০২ য়াওরি।\nথৌরম অদুদা ৱা ঙাংলদুনা, প্রধান মন্ত্রীনা হায়খি মদুদি তুরিজম অসিসু বারানসী শহর অমসুং রাজ্য অসিগী মফমশিংগী চাউখৎ-থৌরাংগী শরুক অমনি। মহাক্না হায়খি মদুদি গঙ্গা তুরেল শেংদোকপা, হকশেলগী সর্বিসশিং, লম্বী, ইনফ্রাস্ত্রকচর, তুরিজম, ইলেক্ত্রিসিতী, নহারোল, শান্ন-খোৎনবা, লৌমীশিং অসিনচিংবা লমশিংদা পুরক্লিবা চাউখৎ-খৌংথাং অসি অসি বরানসীদা পুরকপা চাউখৎ-থৌরাংশিংগী খুদম ওইরি। মহাক্না লাওথোকখি মদুদি ঙসি গঙ্গা এক্সন প্লানগী মখাদা সিৱেজ ত্রিৎমেন্ত প্লান প্রোজেক্ত অমুক হন্না হৌদোক্তুনা মপুং ফাখ্রে। মহাক্না বারানসীদা পায়খৎলিবা খুদম ওইনা ঘাত্তা লৈতেংলিবশিং, দশাশোমেধ ঘাত্তা লৈবা তুরিস্ত প্লাজাদা, পোলুসন হন্থহন্নবা সি.এন.জি. হৌদোকপা কয়ামরুম অসি পনখি।\nপ্রধান মন্ত্রীনা হায়খি মদুদি গঙ্গা তুরেলগী মাইকৈদা হোৎনরিবশিং অসিসু কাশীগীদমক ৱাশক অমনি অমসুং কাশীগী অনৌবা খুদোংচাবশিংগী লম্বী অমসুনি। অনম্বনা, মফম অসিগী ঘাতশিংগী ফিভম ফগৎলক্লি। মহাক্না হায়খি মদুদি গঙ্গা ঘাতশিং শেংদোকপা অমসুং লৈতেংবগা লোইননা, সারনাথকী অনৌবা শক্তম অমা চোংথোরক্লি। মহাক্না হায়খি মদুদি ঙসি হৌদোকখিবা মঙাল অমসুং খোঞ্জেলগী থৌরম অসিনা সারনাথকী মতিক-মঙাল অসি অমুক্কা হেনগৎহল্লগনি।\nপ্রধান মন্ত্রী লাওথোকখি মদুদি ঙসি, কাশীগী চাউরবা শরুক অমবু য়ান্দুনা থম্বা ইলেক্ত্রিক ৱায়রশিংগী অৱাবা কোকহনগদৌরি। ৱায়র লৈনুংদা ফুম্বগী অতোপ্পা ফেজ অমা ঙসি লোইশিনখ্রে। মহাক্না মসিসু হায়খি মদুদি স্মার্ত এল.ই.দি. লাইৎশিং থাল্লগনি অমসুং লৈরকশিং অসি লৈতেংলগনি।\nপ্রধান মন্ত্রীনা শাফু পীরদুনা হায়খি মদুদি বারানসীগী কনেক্তিবিতী অসি মতম পুম্বদা সরকার অসিগী খ্বাইদগী মরুওইবা ওইদুনা লাক্লি। কাশীগী মীয়াম অমসুং তুরিস্তশিংদা ত্রাফিক চিনবদগী মতম মাংদনবা ইনফ্রাস্ত্রকচরশিং অসি শেমগৎলিবনি। মহাক্না ফোংদোকখি মদুদি চহি তরুক্কী মমাংদগী, বারানসী এয়রপোর্তনা নুংতিগী ফ্লাইৎ ১২ পাইরি মসি হৌজিক নোংমদা ফ্লাইৎ ৪৮ য়ৌখ্রে, বারানসী এয়রপোর্ত্তা মথৌ তাবা মতুং ইন্না পেসেঞ্জর বোর্দিং ব্রিজ অনি হৌদোক্নবা ফোংদোকখি। মহাক্না হায়খি মদুদি মফম অসিদা লৈরিবা মীয়াম অমসুং শহর অসিদা লাকথোক-লাকশিন তৌরিবা মীয়ামগী পুন্সি লাইথোকহন্নবগীদমক বারানসীদা অনৌবা ইনফ্রাস্ত্রকচর শেমগৎলি।\nপ্রধান মন্ত্রী হায়খি মদুদি হৌখিবা চহি ৬তা, হকশেলগী ইনফ্রাস্ত্রকচরদা অমক্তা ওইখিদ্রিবা মওংদা থবক পায়খৎখ্রে। ঙসি, শুপ্নগী উত্তর প্রদেশ খক্তা নত্তনা অমরোমদা মসি মফম পুম্নমক্কীদমক্তা হকশেলগী খুদোংচাবশিংগী হব অমা ওইরক্লি। মহাক্না পনখি মদুদি বারানসীগী মফম অসিদা রামনগরদা লৈবা লাল বহাদুর শাস্ত্রী হোস্পিতাল নৌথোকহনবা অসিনচিংবা য়াওনা হকশেলগী ইনফ্রাস্ত্রকচর কয়ামরুম পায়খৎলি।\nপ্রধান মন্ত্রীনা ময়েক শেংনা ফোংদোকখি মদুদি ঙসি বারানসীদা পুম্নমক্কী চাউখৎ-থৌরাং পায়খৎলিবা অমসুং পুর্বাঞ্চল য়াওনা নোংপোক ভারত অপুনবদা কান্নবা ফংহল্লি। মহাক্না হায়খি মদুদি হৌজিক পুর্বাঞ্চলগী মীয়াম্না করিগুম্বা তঙাইফদবা মচা অমগী ফাওবাক দিল্লী অমসুং মুম্বাইদা চৎপগী মথৌ তাদ্রে।\nপ্রধান মন্ত্রীনা হায়খি মদুদি খুঙ্গংগী লাইরবা অমসুং লৌমীশিং অসি আত্মনির্ভর ভারতকী খ্বাইদগী চাউবা য়ুম্বীনি অমসুং খ্বাইদগী চাউবা বেনিফিসরীশিংসুনি। মহাক্না হায়খি মদুদি মরম অসিনা লৌউ-শিংউগী শোমদোকপশিং অসিনা লৌমীশিংদা হকথেংননা কান্নবা ফংহল্লগনি। মহাক্না হায়খি মদুদি ঙসি প্রধান মন্ত্রী স্বনিধি য়োজনাগী মখাদা স্ত্রীৎ ভেন্দরশিংনা লাইনা লোন ফংলি, মদুনা মরম ওইদুনা লাইচৎ অসিগী মতমুংদা মখোয়গী বিজিনেস মখা চৎথবা ঙমলগনি।\nপ্রধান মন্ত্রীনা হায়খি মদুদি খুঙ্গংদা লৈরিবা মীয়ামদা মখোয়গী লম অমসুং য়ুমগী মতাংদা আইনগী ওইবা হক ফংহন্নবা ‘স্বামিত্ব য়োজনা’ হৌদোক্লে। মহাক্না হায়খি মদুদি স্কিম অসিগী মখাদা প্রোপর্তী কার্দ য়েন্থোক্লবা মতুংদা, লন-থুমগী চয়েৎনবশিংগী ৱাফম অদু খুঙ্গংশিংদা লৈররোই। মহাক্না হায়খি মদুদি খুঙ্গংগী য়ুম নত্ত্রগা লমগীদমক্তা বেঙ্কতগী লোন লৌবা লাইরগনি।\nপ্রধান মন্ত্রীনা মীয়ামদা দিৱালীগী, গোবর্ধন পুজাগী অমসুং ভায় দুজগী য়াইফ-পাউজেল পীখি অমসুং মীয়ামদা দিৱালীগীদমক লোকেল শৌগৎপীনবা খঙহনখি অমসুং মফম অসিগী পোৎথোকশিংবু মীয়াম্না পাম্নবা ওইহন্নবগীদমক চাউথোক্না থবক তৌনবগীদমক ফোংদোকখি। মহাক্না হায়খি মদুদি মসিনা লমদম অসিগী শক্তাক অদু চেৎশিলহল্লগনি।\n(Release ID: 1671504) Visitor Counter : 10\n(Release ID: 1671504)


পি.এম.না ৩৩শুবা প্রগতিগী ৱারী-ৱাতাইগী ময়াং তাংবল লৌখ্রে\nPosted On: 25 NOV 2020 8:26PM by PIB Imphal\nপ্রধান মন্ত্রী শ্রী নরেন্দ্র মোদীনা ঙসি প্রগতিগী মীফমগী ময়াই তাংবল লৌখ্রে। মসি কেন্দ্র অমসুং রাজ্য সরকারশিংবু য়াওহন্দুনা, প্রো-এক্তিব গোভর্নেন্স অমসুং মতম চানা থবক পাইখৎপা ঙম্নবগীদমক আই.সি.তি.দা য়ুম্ফম ওইবা মল্তি-মোদেল প্লেৎফোর্ম অমা ওইরিবা প্রধান মন্ত্রীগী ৩৩শুবা প্রগতিগী ৱারী ৱাতাইনি।\nঙসিগী প্রগতিগী মীফমদা প্রোজেক্ত কয়ামরুম, ৱাকৎশিং অমসুং থৌরমশিং য়েংশিনখি। পাইখৎখিবা প্রোজেক্তশিং অদু রেল মন্ত্রালয়, মোর্থ, দি.পি.আই.আই.তি., অমসুং পাৱর মন্ত্রালয়গীনি। ওরিশা, মহারাস্ত্রা, কর্নাতক, উত্তর প্রদেশ, জম্মু অমসুং কশ্মীর, গুজরাত, হরিয়ানা, মধ্য প্রদেশ, রাজস্থান অমসুং দাদরা অমসুং নাগর হবেলী য়াওনা রাজ্য অমসুং য়ু.তি. তরাদা পুন্না লুপা করোর লাখ ১.৪১ চংনা পাইখৎপা প্রোজেক্তশিং য়াওরি। প্রধান মন্ত্রীনা কেন্দ্র সরকারগী মরী লৈনবা সেক্রেতরীশিং অমসুং রাজ্য সরকারশিংগী চীফ সেক্রেতরীশিংদা থবকশিং অদু মতমগী মমাংদা লোইশিন্নবা খঙহনখি।\nমীফম অদুদা কোবিদ-১৯ অমসুং প্রধান মন্ত্রী অৱাস য়োজনা (খুঙ্গং)গা মরী লৈনবা ৱাকৎশিং খন্ন-নৈনখি। এক্সপোর্ত হবশিং অমসুং পি.এম. স্বনিধি, লৌউ-শিংউগী রিফোর্মশিং অমসুং দিস্ত্রিক্তশিংগী চাউখৎ-থৌরাংশিং য়েংশিনখি। প্রধান মন্ত্রীনা রাজ্যশিংদা স্তেৎ এক্সপোর্ত স্ত্রেতেজী অমা শেমগৎনবসু খঙহনখি।\nপ্রধান মন্ত্রীনা ৱাকৎ লোইশিনবগী মরুওইবদুদা শাফু পীরদুনা হায়খি মদুদি অসিগুম্বা ৱাকৎশিং অসি মশিং খক্তদা মিৎয়েং থম্বগী মহুৎতা মগুনশিং অদুদসু থমগদবনি। মহাক্না মসিসু পনখি মদুদি শেমদোকপা অসি কনাগুম্বনা মদুবু চৎনহল্লবা মতম অদুদতা কান্নবা ওইরকই অমসুং লৈবাক অসিনা অহোংবগী লম্বী অদুদা চংশিল্লি।\nহৌখিবা অসিগুম্বা মীফম ৩২দা, লুপা করোর লাখ ১২.৫গী পুন্না প্রোজেক্ত ২৭৫ য়েংশিনখ্রে, লোইননা থৌরম/স্কিম ৪৭ অমসুং লৈবাক অপুনবদা সেক্তর ১৭তা থবক পায়খৎখ্রে।\n(Release ID: 1675896) Visitor Counter : 3\nRead this release in: Telugu , Kannada , Malayalam , Assamese , English , Urdu , Marathi , Hindi , Bengali , Punjabi , Gujarati , Odia , Tamil\n(Release ID: 1675896)


নই দিল্লীগী করিয়প্পা গ্রাউন্দদা পাংথোকখিবা এন.সি.সি. রেলীদা প্রধান মন্ত্রীনা থমখিবা ৱারোল\nPosted On: 28 JAN 2022 3:22PM by PIB Imphal\nথৌরম অসিদা শরুক য়ারিবা লৈবাক্কী ঙাক-শেল মন্ত্রী, রাজনাথ সিংহজী, এন.সি.সি.গী দি.জি., লেফতেনেন্ত জেনেরেল গুরবীরপাল সিংহজী, মফমসিদা তিল্লিবা ইকায় খুম্ননীংঙাই ওইরবশিং, ওফিসরশিং অমসুং গনতন্ত্রা দিবস নুমিৎকী পেরেদতা শরুক য়াখিবা আর্তিস্ত, এন.এস.এস.-এন.সি.সি.গী মরুপশিং!\nহৌজিক ঐখোয়গী লৈবাক্না নীংতম্বগী অমৃত মহোৎসব পাংথোক্লি। অদুগা নহা ওইরিবা লৈবাক অমনা, অসিগুম্লবা পুৱারী ওইরবা পুংফম্বু উবা ফংবা মতমদা, মহাক্কী থম্মোইদা হরাও নুংঙাইবগী ইথিল অমা উবা ফংই। মসিগী নুংঙাইবগী ইথিল অসি ঐহাক্না হৌজিকসু করিয়প্পা গ্রাউন্দ অসিদা উবা ফংলি। মসিদি লৈবাক্না ২০৪৭তা নীংতম্বগী চহি ১০০ মপুং ফারকপা মতমদা ঐখোয়গী ৱারেপ্পু মঙফাওনহনগদৌরিবা ভারতকী নহারোলগী শক্তি উৎপনি অমসুং মখোয়না ২০৪৭কী অনৌবা ভারতপু শঙ্গাগনি।\nঐহাক্না অদোমগুম্বা এন.সি.সি.গী কেদেত ওইরকপদা য়াম্না চাউথোকচবা ফাওজৈ। অদুবু, অদোম্না ফংলিবা খুদোংচাবশিং অসি ঐহাক্তি ফংলক্তে। ঐহাক্না ফংলকখিবা এন.সি.সি.গী ত্রেনিং, মদুদগী খঙলকখিবা লৌশিং অসিনা ঐহাক্না ঙসি লৈবাক্কীদমক্তা ইথৌদাং পাংথোকপা অসিদা য়াম্না তেংবাংই, পাঙ্গল হাপ্পী। ঐহাক্না মতম খরগী মমাংদা এন.সি.সি.গী এলম্নি কার্দসু ফংলে। ঐহাক্না ঙসি লৈবাক্কী প্রধান মন্ত্রী অমা ওইবগা লোয়ননা অদোমগা লৈনরিবা মরীগী মাইকৈদগীসু অদোমগী নাক্তা লোইরিবনি। ঐহাক্না ঙসিগী থৌরম অসিদা এন.সি.সি.গী ওফিস পায়রিবশিংগা লোয়ননা কেদেত মরুপশিংগী মফমদা সলাম তৌজরি। অদুগা ঙসি মনা ফংলিবা কেদেতশিংবুসু ঐহাক্না থাগৎপা ফোংদোক্লি। ঙসিদি, ফাওরবা নীংতম লান্মী, পঞ্জাব কেসরী লালা লাজপত রাইগী মপোক নুমিৎসু ওই। অদুগা ফিল্দ মার্শেল করিয়াপ্পাগী মপোক নুমিৎসু ঙসি ওই। লৈবাক শেমগৎ-শাগৎপদা মরু ওইবা থৌদাং লৌবীরম্বা মখোয়গুম্বা অথৌবশিংগী মফমদা ঐহাক্না ইকায় খুম্নজরি।\nঙসিদি, লৈবাক অসিনা অনৌবা ৱারেপ কয়াগা লোয়ননা তুংলমচৎকীদমক্তা চৎলি, অদুগা এন.সি.সি. মপাঙ্গল হেন্না লৈহন্ননবা লৈবাক্না হোৎনবসু লেপ্ত্রি। মসিগীদমক্তা লৈবাক অসিদা অৱাংবা থাক্কী রিভিয়ু কম্মিতী অমসু শেমখ্রবনি। ঐখোয়না হৌখিবা চহি অনিদা লৈবাক্কী ঙমখৈগী মফমশিংদা অনৌবা কেদেত লাখ ১ শেমখ্রে। এন.সি.সি. কেদেতশিংগী ত্রেনিংদা সাইম্যুলেসনগুম্বা মতমগা চুনবা তেক্নোলোজী শিজিন্নবগী চাংসু য়াম্না হেনগৎপসিদা ঐহাক্না নুংঙাইবা ফাওই। ঐখোয়গী এজুকেসনগী পথাপকা এন.সি.সি.গা মরী লৈনহন্নবা লৈবাক অসিনা খোঙথাং কয়া পায়খৎলি। মপুং ওইবা সেল্ফ ফাইনান্সিং স্কিমগী মখাদা লৈবাক্কী কোলেজশিংদা কেদেত লাখ ১সু পাকথোক চাউথোকখ্রে। অসিগুম্বা কেদেত লাখ ১গীদমক্তা হোৎনরিবা অসি স্কুলশিংদসু হৌখ্রবনি।\nলৈবাক্কী অনৌবা এজুকেসন পোলিসীগী মখাদা লৈবাক্কী য়ুনিভর্সিতী ৯০না এন.সি.সি.বু ইলেক্তিব সবজেক্ত অমা ওইনা মনুং চলহনবসু হৌখ্রে। ঐহাক্না ঙসি নুপীমচা কেদেত মশিং য়াম্না উবা ফংই। মসিদি লৈবাক্কী হোংলক্লিবা ৱাখল্লোনগী খুদম অমনি। লৈবাক্না অদোমগী থৌদাংগী তঙাই ফদবা লৈরে। লৈবাক অসিদা অদোমগীদমক্তা মশিং থীঙমদ্রবা খুদোংচাবা কয়া লৈরে। আর্মীদা নুপীশিংনা অচৌবা থৌদাং কয়া ফংলি। লৈবাক্কী ইচানুপীশিংনা এয়রফোর্সতা ফাইতর প্লে কয়া পাইরি। তাঞ্জা অসিদা ঐখোয়না নুপীমচা মশিং য়াম্বনা এন.সি.সি.দা য়াওহন্নবা হোৎনফম থোক্লি। মশানা পামজদুনা এন.সি.সি. য়াওরিবা নুপীমচাশিংনা অতোপ্পগী ইথিল ওইরগদবনি।\nলৈবাক্কী মমিং লৈরবা কবি, মাখনলাল চতুর্বেদীগী শৈরেং অমসুং মহাক্কী অদুগুম্বা শৈরেং অদুদা মহাক্না অসুম্না হায়রি-\nভুখন্দ বিছা, আকাশ ঔর, নয়নোদক লে, মোদক প্রহার,\nব্রমহান্দ হথেলি পর উছাল, অপ্নে জীবন-ধন কো নিহার।।\nমসিগী ৱাহৈশিং অসিনা পাঙ্গল ফংবগী মতাংদা ফোংদোক্লি। কংফালদা পাক শন্না শন্দোক্তুনা, অতিয়াবু কুপ্তুনা অমসুং য়ুনিভর্স্পু খুবাক্তা হাপ্পা ঙম্বা অদুগুম্বা শক্তি ওইবা ওইসনু। লুরবা তাল্লক কয়াবু নোক্তুনা অমসুং কিদনা মাইয়োক্নবা ঙম্বা শক্তি ওইসনু। ঙসিদি, ইমা ভারতীনা নহারোলশিংদা খোল্লাও অসি লাওরি।\nলাক্কদৌরিবা চহি ২৫গী মতম অসিদি লৈবাক নীংবগী মতম্নি। মালেমগী মীওইশিংনা চেলেঞ্জ অসিবু য়াগনি নত্ত্রগা য়ারোই হায়বসি ঐখোয়গী শিংনবা নত্তে। হৌজিক্কী ওইনা য়াম্না মরু ওইবা ওইরিবদি, মালেম অসিনা ঙসি ভারত্তা থাজবা কয়া অমগা লোয়ননা ইয়েংলিবা অসিদা, ঐখোয়না হোৎনরিবা খুদিংদা পাঙ্গল শোন্থবা কৈদৌনুংদা তৌরোইদবনি।\nহৌজিক্কী নীংতম্বগী অমৃত মহোৎসবকী মতমসিদা ভারতনা লৌরিবা ৱারেপ খুদিং, হৌদোক্লিবা খোঙজং খুদিং, মখোয়না অনৌবা পাঙ্গল লেপ্তনা ফংলি অমসুং মসিগী খ্বাইদগী মরু ওইবা মরমদি ঐখোয়গী লৈবাক্কী নহারোল করোর কয়া অসিনি। ঙসিগী মতমসিদা এন.সি.সি., এন.এস.এস.তা য়াওরিবা নহা খুদিং অসি হৌজিক্কী চহি-চা অসিদা পোকপা ঙাক্তনি। অদোম খক্তনা ভারতপু ২০৪৭ ফাওবা য়াম্না লায়না পুদুনা চৎপা ঙমগনি। মরম অদুনা, অদোমগী ৱারেপ, অদোমগী হোৎনজমন্না মাঙফাওনবদা ভারতকী মঙালনা মঙফাওনগনি, ভারতনা মায় পাকপা ঙমগনি। লৈবাক নীংবদগী হেনবা লাইনীং অমত্তা লৈতে, লৈবাক্কীদমক্তা পাংথোকপা থবক্তগী হেনবা থবক অমত্তা লৈতে। লৈবাক্না খ্বাইদগী মাং থানা থমদুনা অদোম্না পাংথোকপা খুদিংমক্না লৈবাক্কী চাউখৎ-থৌরাংদা তেংবাংগনি। ঙসিদি, ঐখোয়গী নহারোলশিংনা ভারতপু স্তার্ত-অপকী মালেমদা খ্বাইদগী মকোক থোংবা মফম অহুমগী মরক্তা থম্বীরে। কোরোনাগী লুরবা তাঞ্জা অসিদা য়ুনিকোর্ন কয়া শেমখিবশিং অসিনা ভারতকী নহারোলশিংগী মপাঙ্গল উৎলি। কোরোনাগী মনুংখক্তদা য়ুনিকোর্ন ৫০দগী হেন্না থোকখিবগী মতাংদা অদোমসু অমুক্তা খন্থবীয়ু। য়ুনিকোর্ন অমমম অমসুং স্তার্ত-অপ খুদিংগী মমল অসি লুপা করোর লিশিং তরেত মখায় হেল্লি হায়বসি অদোমসু খঙনরমগনি। অসিগুম্বা ৱারোল অসিনা ইশাদা থাজবসু য়াম্না হেনগৎহল্লিবনি। অদুগা মসিদা খ্বাইদগী মরু ওইবা ৱাফম অসি করিনো হায়বা খঙবরা? মসিগী স্তার্ত-অপ লিশিং কয়া অসি লৈবাক্কী শিংনবা অমমমগী ৱারোইশিন পীনবা শেমখিবনি। খরা অমনা লৌউ-শিংউগী মতাংদা থবক তৌরি, খরনা সপ্লাই চেন শেমদোকপদা তেংবাংলি। খরনা মহৈ-মশিংগী সেক্তরদা অহোংবা পুরক্তুনা অনৌবা থৌওং কয়া পাংথোক্লি। মখোয়শিংদা লৈবাক্কীদমক্তা করিগুম্বা খরা পাংথোক্নিংবগী অপাম্বা লৈ।\nলৈবাক্না খ্বাইদগী হেন্না থমগনি হায়বগী ৱাখল্লোনগা লোয়ননা তুংলমচৎকীদমক্তা চৎপা নহারোলশিংনা লৈবাক অমদা লৈরকপা মতমদা মখোয়বু মালেমগী পাঙ্গল অমত্তনা থিংবা ঙমলোই। ঙসিগী শান্ন-খোৎনবগী মালেমদা, ভারতনা মায় পাকপা ফংলক্লিবা অসিসু য়াম্না চুনবা খুদম অমনি। শান্নরোইশিংগী হৈথোই-শিংথোইবা, মখোয়গী ৱারেপকী মরু ওইবসু লৈ, মখোয়না কন্না হোৎনবগী মরু ওইবসু লৈ, অদুগা ঙসিদি লৈবাক মীয়াম করোর ১৩০না মখোয়গী মায়-পাকপা অমসুং মায়থীবদসু শরুক য়ারবনি। ভারতকী নহা অমনা হীরম অমা হেক্তদা অতোপ্পা উমগা চাংয়েংনবা মতমদা, মহাক্কীদমক্তা লৈবাক পুম্বনা অমত্তা ওইনা লেপ্লি। ঐহাক্না হোৎনরিবা অসি মনা ফংনবা নত্তে, লৈবাক্কীদমক্তনি হায়বা ৱাখল্লোনসু ঐখোয়গী শান্নরোইশিংদা লৈরে। অসিগুম্বা ৱাখল্লোন অসিগা লোয়ননা ঐখোয়গী নহারোলশিং অমসুং তুংগী য়ুম্বীরেলশিংনা হীরম খুদিংদা মাং থাদুনা চঙশিল্লগদবনি।\nকোরোনাগী হৌজিক্কী মতমসিনা মালেমদা ভারতকী মীয়ামগী লিচৎ-শাজৎ অমসুং খুন্নাইগী পাঙ্গলবু মশক তাক্লিবনি। জনতা কর্ফিয়ুগী মতমদা লৈবাক শিনবা থুংবনা কোরোনাগী মাইয়োক্তা লান্থেংননবা অমত্তা ওইনা লেপখিবা মতমদা মালেম পুম্বনা ঙক্নখিবনি। মীওই খরনা ঐখোয়গী খুন্নাইবু করেম্নরম্মি, অদুবু মসিগী খুন্নাই অসিমক্না লৈবাক্কী ৱাফম ওইবা মতমদা মসিদগী হেনবা করিমত্তা লৈতে হায়না মালেমদা থবক্না তাকখিবনি। অচুম্বা লম্বী লৈরবা, অচুম্বা খুদম লৈরবা, ঐখোয়গী লৈবাক্না থবক থৌরম য়াম্না পাংথোক্তুনা উৎপা ঙম্মি হায়বা খুদম ওইনা উৎখিবনি।\nঅদোম এন.সি.সি. অমসুং এন.এস.এস.কী মীওইশিংনা কোরোনাগী ইরাং অসিদা পাংথোকখিবা ইশাগী থৌদাং অমসুং তেংবাংশিংনা মীওই খুদিংগী থম্মোই খুদুম চনখিবনি। অদোম্না এন.সি.সি. তমখিবা খুদিংমক য়ুনিফোর্ম শেৎলিঙৈদা খক্তা পাংথোক্কদবা নত্তে, শিজিন্নগদবা নত্তে হায়বসি অদোম্না নীংশিংগদবনি। মসিদা অদোমগী পুন্সিনি, মতৌ অসুম্না করম্না হিংগনি, মতমগী মতুং ইন্না করম্না তেংবাংগনি অমসুং খুন্নাইদা করম্না কান্নহনগনি হায়বা খনগদবনি। অদোম্না করিগুম্বা খুঙ্গং অমদা লৈবা ওইরবদি, মফমদুগী মহৈরোই করম্বনা স্কুল কাবা তোক্তুনা দ্রোপাউত কয়াম্না তৌরে হায়বা অদোম্না খঙদোকপা য়াই। অদোম্না মখোয়গা উন্নগনি, মখোয়গী শিংনবশিং খঙদোক্কনি, মখোয়না মহৈ-মশিং অমুক্কা হন্না তম্বা হৌনবা অদোম্না হোৎনগনি। অসুম্না তৌরবদি, এন.সি.সি.গী ৱাখল্লোনবু চাউখৎহনবদা তেংবাংগনি।\nঅদোম্না স্বচছতা অভিয়ানবু খুমাং চাউশিলহন্নবগীদমক্তা ইশাগী খুঙ্গং, লৈকাই, শহরদা তোঙান-তোঙানবা তীম শাদুনা তেংবাংবা য়াই। ঐখোয়না তম্লিবা লুচিংবা অমা ওইবগী গুন অসি ঐখোয়না ইশাগী খুন্নাইদা শিজিন্নবা য়াই। অদোম্না সমুদ্র মপান শেংদোকপগীদমক্তা ‘পুনিত সাগর’ পাংথোকখিবা, মীয়াম্না য়াম্না থাগৎনখিবা অদু এন.সি.সি.গী মতমগী মতুংদসু মখা চত্থহনগদবনি। অদুগা, হৌজিক্কান অসিদা লৈবাক অসিদা ‘কেৎচ দি রেন’ কেম্পেন অমগী মীয়মাগী ইহৌ অমা চত্থরি। নোংগী ঈশিংবু করম্না য়োকশিনগনি, পাৎ, তুরেলশিংবু করম্না লু-নান্না থমগনি হায়বগী মাইকৈদা অদোম্না অতোপ্পশিংদা খঙহনবা য়াই।\nমহাত্মা গান্ধীনা নীংতম লান্দা লৈবাক্কী মীচম মীয়াম্বু তোঙান-তোঙানবা থৌওংগা মরী লৈনহনখি। মসিদগী লৈবাক মীয়াম্না মখোয়গী পুন্সি মহিং তাঞ্জবা ঙমখি, মসিগা লোয়ননা নীংতম লানগী খোঙজেলসু য়াংখৎহনখি। মীওই খরনা লং চিংবগী থবক তৌই, মীওই খরনা অহল-লমনবু মহৈ তম্বীবগী থবক্তা চঙখি, মীওই খরনা শন লোইখি, মীওই খরনা সেনিতেসনগী থবক পাংথোকখি, গান্ধীজীনা হীরমশিং অসিগা নীংতম ইহৌগা মরী লৈনহনখি। মতৌ অসুম্না, ঐখোয়না নীংতম্বগী অমৃতগী মতমসিদসু ঙসিদগী হৌদুনা মথংগী চহি ২৫ ফাওবদা ঐখোয়গী থবক-থৌরম খুদিংমক লৈবাক্কী চাউখৎনবগীদমক্তা মরী লৈনহনগদবনি, লৈবাক্কী অপাম্বগা মরী লৈহনগদবনি। ঙসিদি ভারতনা মরোমদোম লেপচবা ঙম্নবা কন্না হোৎনরি। অদোম নহারোলশিংনা ভোকেল ফোর লোকেলগী ইহৌদা য়াম্না চাউনা শরুক য়াদুনা ইশাগী শরুক তম্বা য়াই।\nকরিগুম্বা ভারতকী নহাশিংনা ভারতকী মীওইগী হোৎনজম য়াওবা, হুমাং মনম নম্বা ফংবা পোত্থোকশিং খক্তা শিজিন্নগনি হায়না খল্লবদি, ভারতকী মরাইবক্না য়াম্না থুনা ফরক্কনি। ভোকেল ফোর লোকেলগী মন্ত্রা অসিনা অচম্বা ভারত মীয়ামগসু মরী লৈনরিবনি। মীয়াম্না করিগুম্বা মশাগী মরমদমগী পোত্থোক শিজিন্নরবদি, লমদমদুগী পোত্থোক পুথোকপা হেনগৎকনি, ক্বালিতীদসু ফগৎলক্কনি। মসিনা করিগুম্বা ওইথোক্লবদি, মফমদুগী থবক লৈবসু হেনগৎলক্কনি।\nহৌজিক্কী মতমসিদি তেক্নোলোজী অমসুং ইন্নোভেসনগীনি। হৌজিক্কী মতমসিদি দিজিতেলগী ইহৌগী মতম্নি। মসিগী য়ুগ অসিগী মীওই হায়রবদি, অদোম নহারোলশিংনি। মরম অদুনা, অহোংবা নাইবা হৌজিক্কী মতমসিদা কেদেত অমা ওইনা অদোমগী থৌদাং য়াম্না লৈ। ইহৌ অসিদা ভারতপু খ্বাইদগী মকোক ওইহন্নবগীদমক্তা অদোম্না লৈবাকপু লুচিংগদবনি অদুগা মসিদা লাকপা শিংনবা অমসুং খুদোংচাদবশিংগা মাইয়োক্নগদবনি। ঙসিদি, দিজিতেল তেক্নোলোজী অমসুং ইনফোর্মেসনগা মরী লৈনবা খুদোংচাবা লৈবা মতমদা মিস-ইনফোর্মেসনগী শিংনবা খরসু অমুক লৈ। ঐখোয়গী লৈবাক্কী মীচম মীয়াম্না লান্না শন্দোকপা পাউনা অশোকপা অকায়বা নংহন্দনবগীদমক্তা এন.সি.সি. কেদেতশিংনা মরী লৈনবা এৱিয়র্নেস কেম্পেন চত্থবা য়াই। অদুগা অদোমগী মাংদা লৈরিবা ঙসিগী মতমগী শিংনবা অমদি ভর্চুএল অমসুং রীএল লাইফকী মরক্তা খল কায়রকপা অসিনি। মসিগী থৌওং অসিগা থেংননবগীদমক্তা এন.সি.সি.না মখোয়গী কেদেতশিংগী অখন্নবা ত্রেনিং শীনবা য়াই অমসুং মসিনা অতোপ্পা মীচম মীয়ামদসু কান্নবা ফংহনগনি।\nঐহাক্না অদোমগী মাঙদা হীরম অমগা পুথোকপা পাম্মি। হীরম অসিদি দ্রগ অমসুং নিশাগী মতাংদনি। মসিনা ঐখোয়গী নহা কয়া মাঙহনখ্রে হায়বসি অদোম্নসু নীংথিনা খঙলবনি। অদুগা এন.সি.সি. অমসুং এন.এস.এস. লৈবা স্কুল কোলেজশিংদা দ্রগনা করম্না য়ৌবা ঙমগনি। অদোম ইশানা কেদেত অমা ওইনা দ্রগতগী লাপ্না লৈবীয়ু অমসুং ইশাগা নক্নবা মীওইশিংসু মসিদগী লাপ্না লৈহনবীয়ু। এন.সি.সি. অমসুং এন.এস.এস. য়াওদবা অদোমগী মরুপশিংবুসু মসিদগী লাপ্না লৈনবা অদোম্না তেংবাংবা য়াইনা।\nঅসিগুম্বা থৌওং অসিবু খুমাং চাউশিলহন্নবগীদমক্তা লৈবাক্না চহি খরগী মমাংদা পোর্তেল অমসু হৌদোকখ্রবনি। মসিগী পোর্তেল অসিদি Self4Society পোর্তেলনি। পোর্তেল অসিদা তোঙানবা অতোপ্পা পোর্তেল, কম্পেনী, ওর্গনাইজেসনশিং কয়া লাক্তুনা খুন্নাইগী অফবা ওইনবা পায়খৎলিবা থবকশিংদা খুৎশম্নখি। মসিদা ভারতকী আই.তি. অমসুং তেক কম্পেনীশিংনা য়াম্না ফজবা থবক কয়া পাংথোকখি। ঙসিদি, মসিদা ওর্গনাইজেসন লিশিং ৭ হেনবা অমসুং মীওই লাখ ২.২৫ হেনবনা মসিগা মরী লৈনরি অমসুং অঙম্বা মতেং খরা নত্ত্রগা খরা পাংদুনা লৈরি। এন.সি.সি. অমসুং এন.এস.এস.কী নহা লাখ কয়াসু পোর্তেল অসিগা মরী লৈনবা য়াই।\nঐখোয়না এন.সি.সি. কেদেতপু পাকথোক চাউথোকহনবগা লোয়ননা মসিগী ইথিলবুসু হেন্না খুমাং চাউশিলহনগদবনি। ইথিল অসিবু মীয়াম খুদিংদা য়ৌহনগদবনি, খুঙ্গং খুদিংদা মসিগী খোল্লাও তাহনগদবনি, মসি ঐখোয়গী খুদিংগী থৌদাংনি। অদুগা ঐহাক্না থাজবদা মসিদা এন.সি.সি. এলম্নাইগী অচৌবা থৌদাং লৈ। এন.সি.সি. এলম্নাই সোসিএসন্না মসিগী থবকসিদা থোং অমগুম্না অমসুং নেতৱর্ক অমগুম্না থবক তৌবা য়াই। ঐহাক্না লুপা অসিগী মেম্বর অমা ওইবনিনা, ঐহাক্না লৈবাক অমসুং মীরমদা লৈরিবা এলম্নাই মরুপ খুদিংদা থোকপীরক্তুনা মিসন অসিগী শরুক অমা ওইসি হায়না হায়জরি। কেদেত অমবু ওইরবদি, মতম পুম্বদা কেদেত ওই হায়নরিবনি। ঐখোয়না মফম অমদা লৈরবসু, ইশাগী তেংবাং পীদুনা সেক্তর অমা হেক্তদা লৈরবসু, ঐখোয়গী লৌশিং অমসুং থেংনরকখিবশিংনা তুংগী চারোন শুরোন্দা য়াম্না তেংবাংবা য়াই। ঐখোয়গী লৌশিং অসিনা লুপ অমা ওইনা এন.সি.সি.বু হেন্না ফগৎহন্নবা তেংবাংবা য়াই। মসিনা মরম ওইরগা, এন.সি.সি.গী ইথিল অমসুং থৌদাংগী ৱাখল্লোনবু খুন্নাইদা শন্দোকপা অমসুং পাকথোক চাউথোকহনবা য়াগনি।\nঐখোয়না হৌজিক্কী নীংতম্বগী অমৃত মহোৎসবকী মতমসিদা হোৎনরিবা অসিনা অনৌবা ভারত অমা শেম্বগী থৌওংদা পাঙ্গল হাপকনি অমসুং এন.সি.সি.গী কেদেতশিংনা মসিদা অচৌবা থৌদাং য়াগনি হায়বগী ঐহাক্না থাজবা থম্লি। মসিগী থাজবা অসিগা লোয়ননা, ঐহাক্না অদোম খুদিংবু অমুক্কা হনা থাগৎপগা লোয়ননা য়াইফ পাউজেল পীজরি।\nভারত ইমানা য়াইফরে!\n(Release ID: 1793337) Visitor Counter : 48\n(Release ID: 1793337)


কত্তক্তা ইনকম তেক্স এপিলেৎ ত্রিব্যুনেল (আই.তি.এ.তি.)গী খ্বাইদগী নৌবা ওফিস-কম-রেসিদেন্সিএল কম্প্লেক্স শঙ্গাবদা পীখিবা পি.এম.গী ৱারোল\nPosted On: 11 NOV 2020 7:01PM by PIB Imphal\nজয় জগন্নাথ !\nওরিশাগী মুখ্যমন্ত্রী, ঐগী অহল ওইরবা মরূপ শ্রীমান নবীন পতনায়কজী, কেন্দ্রগী মন্ত্রীমন্দলগী ঐগী খোঙলোই রবিশঙ্কর প্রসাদজী, ওরিশা লমদম অসিমক্কী মপারী অমসুং মন্ত্রী মন্দলদা ঐগী খোঙলোই শ্রীমান ধর্মেন্দ্রজী, ইনকম তেক্স এপিলেৎ ত্রিব্যুনেলগী প্রসিদেন্ত ওনরেবল জস্তিস পি.পি. ভত্তজী, ওরিশাগী এম.পি.শিং, এম.এল.এ.শিং, থৌরম অসিদা লেংবীরক্লিবা অতৈ শক্নাইরবশিং অমসুং মরূপশিং,\nভগবান জগন্নাথকী থৌজালগা লোইননা ইনকম তেক্স এপিলেৎ ত্রিব্যুনেল হায়বদি আই.তি.এ.তি.গী কতক বেঞ্চ অসি ঙসি অনৌবা শঙ্গাইদা হোংজিল্লগনি। মতম কুইনা ভারাগী বিল্দিংদা থবক তৌরম্লবা মতুংদা, ইশাগী য়ুমদা চংবা কয়াম্না নুংঙাইবগে হায়বা অদু অদোম পুম্নমক্কী ফুদোংলবা মাইথোং উবদা ঐনা খঙজবা ঙম্মি। নুংঙাইরবা মিৎকুপ অসিদা অদোমগা লোইনদুনা, ঐনা আই.তি. এপিলেৎ ত্রিব্যুনেলগী ওফিসর পুম্নমক – শিন্মী খুদিংমক্তা হন্না হন্না নুংঙাইবা ফোংদোকচরি, য়াইফ-মঙ্গল পীজরি। কত্তক্কী বেঞ্চ অসিনা হৌজিক ওরিশা খক্তা নত্তনা, নোংপোক অমসুং অৱাং ভারতকী তেক্স থিরিবা লাখ কয়াদা খুদোংচাবা পীরগনি। অনৌবা খুদোংচাবশিংগী মতুংদা বেঞ্চ অসিনা কোলকতা জোনগী অনিশুবা বেঞ্চকীসু পেন্দিং অপীলশিং লোইশিনবা ঙমলগনি। মরম অসিনা অনৌবা শঙ্গাই অসিদগী খুদোংচাবা ফংগদৌরিবা, খোংজেল য়াংনা হিয়রিংগী লম্বী ফংগদৌরিবা অদুগুম্বা তেক্স থিরিবা পুম্নমকপুসু হন্না হন্না নুংঙাইবা ফোংদোকচরি।\nঙসিগী নুমিৎ অসি শেংলবা থৱাই অমগীসু নীংশিংজবা নুমিৎনি, মহাক্না হোৎনবীখিবশিং য়াওদনা আই.তি. এপিলেৎ ত্রিব্যুনেল কতক বেঞ্চ অসি ওইথোক্লম্লোই। ওরিশাগীদমক্তা, ওরিশাগী মীয়ামগী সেবাগীদমক্তা কৎথোকপীখিবা, বীজু পতনায়কজী, বীজু বাবুগী মফমদসু ঐনা শ্রদ্ধাঞ্জলি কৎচরি।\nইনকম তেক্স এপিলেৎ ত্রিব্যুনেলগী ফাওরবা পুৱারী অমা লৈজৈ। ঐনা লৈরিবা তীম অসিদা নুংঙাইবা ফোংদোকচরি, মখোয়না লৈবাক শিনবা থুংবদা অনৌবা ইনফ্রাস্ত্রকচর শেম শানবা মতম পুম্নমক্তা হোৎনবীরি। ঐঙোন্দা তম্বীখি মদুদি কতক্তগী হান্না বেঙ্গলুরু অমসুং জয়পুরদা হান্ননা অদোমগী ইশাগী কম্প্লেক্স শেম শাখ্রে। অদুগা অতোপ্পা শহরশিংদসু অনৌবা কম্প্লেক্স শানবা নত্ত্রগা অরিবশিংবু নৌথোকহন্নবগী থবক অদোম্না খোংজেল য়াংনা পায়খৎলি।\nঙসি ঐখোয় তোক্নোলোজীগী অদুগুম্বা খোংজেল অমদা চেন্থরিবা অসিদা, সিস্তেম অপুনবা অপগ্রেদেশন তৌবা অসি তশেংনা মরু ওই। মরুওইনা ঐখোয়গী জুদিসিয়রীদা অনৌবা, তেকোনোলোজী অদুক্কী মতিক য়াম্না শিজিন্নবনা লৈবাক অসিগী মীয়ামদা অনৌবা খুদোংচাবা পীবা হৌরবনি। মিচং মীখাই নাইদবা অচুম্বা ৱায়েলগী অদুগুম্লবা ফিদম অদুবু পুদুনা অদোম্না চৎপীরিবা অদু, অনৌবা খুদোংচাবশিং অমসুং তেক্নিকেলগী পাম্বৈশিংনা অমুক্কা হেন্না চেৎশিলহনবা ঙমগনি। মসি পেন্দীংগী ৱাফম্নি মদুদি আই.তি. অপিলেৎ ত্রিব্যুনেল অসি লৈবাক অপুনবগী মশাগী বেঞ্চশিংবু ভর্চুএল হিয়রিংগীদমক্তসু অপগ্রেদসু তৌরি অমসুং হৌজিক শ্রীমান পি.পি. ভত্তনা হায়বীখিবগুম্লদনা অসুক য়াম্লবা থবক অসি, কোরোনাগী মতম অসিদসু পাংথোক্লি, ভর্চুএল তৌরি অমসুং রবিশঙ্করজীনদি লৈবাক অপুনবগী পাউদম অমবু পীবীরি।\nমীনাই ওইরিঙৈগী শাংলবা মতম্না, তেক্স থিবা অমসুং তেক্স লৌবা, অনিগী মরী অসি তুহৎপীরবা অমদি তুহৎলিবা ওইহনখি। লাইবক থিবদি নীং তম্লবা মতুংদা ঐখোয়গী তেক্সকী লৈরিবা থৌওং অসিগী মশক হোংদোক্নবা তৌফম থোকপশিং অদু, তৌবীখিদে। অদুম ওইনমক ভারত্তা মমাংঙৈদগী তেক্সগী মগুন অমসুং পীথোক-পীশিনগী মতাংদা য়াম্না অচেৎপা চৎনবী অমা লৈরক্লি। গোস্বামী তুলসীদাসনা হায়বীরমই -\nবরসত হরসত সব লখেং, করসত লখে ন কোয়\nতুলসী প্রজা সুভাগসে, ভুপ ভানু সো হোয়’\nমসিগী ৱাহন্তোক্তি নোং চুরবদি, মসিগী কান্নবা ঐখোয় পুম্নমক্না উবা ফংই। অদুবু মদু নোংদুম ওনখিবদা, নুমিৎনা ঈশিং অদু চুপশিনখিবদা, মদুনা কনাবুসু অৱাবা পীদে। মতৌ অসুম্না লৈঙাক অসিসু ওইগদবনি। মীচমদগী তেক্স লৌরবদি কনাসু ৱাহল্লোইদবনি, অদুবু লৈবাক্কী পৈসা অদুমক মীয়ামদা য়ৌহল্লবদি, মীয়ামদা মদু শিজিন্নবগী মতৌ অদু মখোয়গী পুন্সিদা ফাওহনগদবনি। হৌখিবা চহি কয়াদগী সরকারনা মিৎয়েং অসিবু পুদুনা মাংদা চখৎলি।\nঙসিগী তেক্সপেয়র অসি তেক্সকী থৌরাং অপুনবদা চাউনা অহোংবা অমদি নুং-পান উবা ফংলে। মহাক্না রিফন্দগীদমক্তা থা কয়া ঙাইনদ্রবা, চয়োল খরগী মনুংদা মহাক্না রিফন্দ ফংলবা, মহাক্না নুং-পান উবগী ৱাখল ফাওরকই। দিপার্তমেন্ত মশানা অরিবা চয়েৎনবা অদু লোইশিনখিবা উবদা, নুং-পান উবগী ৱাখল ফাওরকই। মহাক্না ফেসলেস অপীলগী খুদোংচাবা ফংবদা, তেক্স ত্রান্সপরেন্সী হেন্না ফাওরকই। মহাক্না ইনকম তেক্স হন্থরকপা উরবা, মহাক্না তেক্স ত্রান্সপরেন্সীগী ৱাখল ফাওরকই।\nহান্নগী সরকারগী মতমদা তেক্স তেরোরিজমগী ৱাকৎ লাক্লম্মি। ঙসি লৈবাক অসিনা মদুবু তুংওইনরমদুনা তেক্স ত্রান্সপরেন্সীগী মায়কৈদা চংশিল্লি। তেক্স তেরোরিজমদগী তেক্স ত্রান্সপরেন্সীগী অহোংবা অসি মরম অসিদগী লাকপনি মদুদি ঐখোয়না রিফোর্ম, পর্ফোর্ম অমসুং ত্রান্সফোর্মগী এপ্রোচকা লোইননা মাংদা চখৎলি।\nঐখোয় রুল্সতা, প্রোসিদ্যুর্সতা রিফোর্ম তৌরি অমসুং মসিদা তেক্নোলোজীগী মপুং ফানা মতেং ফংলি। ঐখোয় পর্ফোর্ম তৌরি পুচেল শেংনা, ৱাখল তরুনা। অমসুং মসিগা লোইননা ঐখোয় তেক্স এদমিনিস্ত্রেসনগী মাইন্দসেৎসু ত্রান্সফোর্ম তৌরি।\nঙসি লৈবাক অসিদা, লুপা লাখ ৫ ফাওবগী ইনকমদা, তেক্স জিরো ওইরে। মসিগী য়াম্না চাউনা কান্নবা ময়াই থংবা থাক্তা লৈবা ঐখোয়গী ঙসিগী নহারোলশিং অসিনা ফংলি। চহি অসিগী বজেত্তা ইনকম তেক্সকী অনৌবা ওপ্সন পীরিবা অসি অমুক্কা হেন্না লায়থোকহল্লে অমসুং তেক্স থিবশিংবু মথৌ তাদবা তেন্সন অমসুং চাদিংদগী কল্লে। মতৌ অসুম্না চাউখৎপগী খোংজেল য়াংশিলহন্নবগীদমক, ভারতপু অমুক্কা হেন্না ইভেস্তমেন্ত ফ্রেন্দলী ওইহন্নবগীদমক কোর্পোরেৎ তেক্সতা পুৱারী ওইনা ককথবসু তৌরে। লৈবাক অসিমক্তদা নহা লাখ কয়াবু থবক পীগদবা লৈরিবা কম্পনীশিংগীদমক্তা কোর্পোরেৎ তেক্স ককথখ্রে। লৈবাক অসিনা মেন্যুফেকচরিংদা আত্মনির্ভর ওইনবগীদমক্তা, অনৌবা দোমেস্তিক মেন্যুফেকচরিং কম্পনীশিংগীদমক্তা তেক্স রেৎ চাদা ১৫ ওইরে। ভারতকী ইক্বুইতী মার্কেত্তা ইনভেস্ত তৌবা হেনগৎহন্নবা দিবাইদেন্দ দিস্ত্রিব্যুসন তেক্সসু লৌথোকখ্রে। জি.এস.তি.দগীসু তেক্সকী লাং ময়াম অমা ওইরম্বদুসু হন্থহনখ্রে অমসুং অনম্বনা পোৎলমশিং অমসুং সর্বিসশিংদা তেক্সকী চাংসু য়াম্না হন্থহল্লে।\nঙসিদগী চহি ৫-৬কী মমাংদা করিগুম্বা ইনকম তেক্স কমিস্নরনা তেক্স থিবশিংদা লুপা লাখ ৩ ফাওবগী রিলিফ পীরবদি, মদু আই.তি.এ.তি.দা চেলেঞ্জ তৌরম্বগী ফিভম অমা লৈরম্মি। লিমিৎ অসিবু ঐখোয়গী সরকারনা লাখ ৩দগী হেনগৎতুনা হৌজিক লাখ ৫০ ওইহনখ্রে। মতৌ অসুম্না সুপ্রীম কোর্ত্তা কেস অদু চৎপা তারবদি মদু য়ামদ্রবদা লুপা করোর ২গী অপীলগী মতাংদা ওইগদবনি। অসিগুম্বা হোৎনবশিং অসিদগী ইজ ওফ দোইং বিজিনেস হেনগৎহল্লি, ইন্সতিত্যুৎ কয়া মরুমদা চয়েৎনবা কেসশিংগী পোৎলুমসু হন্থহল্লি।\nতেক্সতা হন্থবা অমসুং থৌওংশিংদা লাইথোকহনবগা লোইননা খ্বাইদগী চাউনা শেমদোকখিবা অসি পুকচেল শেংবা তেক্সপেয়রগী মতাংদনি, মখোয়গী অৱাবশিং কোকহনবগা মরী লৈনননি। ঙসি ভারত অসি তেক্সপেয়রশিংগী হক অমসুং থৌদাং অনিমকপু কোদিফাই তৌরিবা অদুগুম্বা অখন্নবা লৈবাকশিংগী মনুংদা অমা ওইরে, মসিদা আইনগী অয়াবা পীরে। তেক্সপেয়র অমসুং তেক্স কলেক্ত তৌরিবগী মরক্তা থাজবা লৈহন্নবা, নুং-পান উহন্নবা, মসি য়াম্না চাউবা খোংথাংনি। মশাগী হোৎনবা, মশাগী হুমাং মমলনা, লৈবাক অসিগী চাউখৎনবা হোৎনরিবা, ইরৈবাকচা কয়াদা থবক পীরিবা, মখোয় অদু মতম পুম্নমক্তা ইকাই খুম্নবা মতিক চারবনি অমসুং ঐনা ওগ্স্ত তরামঙাদা লাল কিলাদগীসু য়াম্না নোল্লুক্না অমদি ইকাই খুম্নজবগা লোইননা ৱাফম অসি পনজখি মদুদি, লৈবাক অসিগী ৱেল্থ ক্রিয়েতরগী অৱাবা হন্থরবা, মহাক শোইদ-ঙামদবা ওইরবা, লৈবাক অসিগী থৌরাংদা মহাক্কী থাজবা হেনগৎলকই। হেনগৎলক্লিবা থাজবা অসিগী মরম্ননি হৌজিক খোংলোই ময়াম অমনা লৈবাক অসিগী থাজবগীদমক্তা তেক্সকী থৌরাংগা লোইননবা মাংদা থোরক্লিবা। সরকারনা মতৌ করম্না তেক্সপেয়রশিংদা থাজবা থমদুনা চৎলিবগে হায়বসিগী খুদম অমগা ঐ ঙসি অদোমদা পীজগে।\nমমাংদদি লৈবাক অসিদা মীয়াম অমসুং ললোন ইতিক তৌবশিংনা রিতর্ন ফাইল তৌবা মতমদা মখোয়শিংদুগী মনুংদা অয়াম্বনা ইনকম তেক্স দিপার্তমেন্তকী স্ক্রুতনী মায়োক্নবা তারম্মি। অদুবু হৌজিক্তি মদুম্না তৌদ্রে। হৌজিক সরকারগী ৱাখল্লোন্দি ইনকম তেক্স রিতর্ন ফাইল তৌরিবা অসিদা, মপুং ফানা হান্না থাজবা থমখো অসিনি। মসিগী মরম্ননি ঙসি লৈবাক অসিদা তৌরিবা রিতর্ন ফাইলশিং অসিদা, চাদা 99.75 অয়েৎপা অমত্তা য়াওদনা লৌশিল্লি। শুপ্নগী কেস চাদা ০.২৫ খক্তমক্তা স্ক্রুতনী তৌরি। মসি লৈবাক অসিগী তেক্স সিস্তেমদা লাক্লিবা য়াম্না চাউবা অহোংবনি।\nকোরোনাগী মতম অসিদসু ঐখোয় পুম্নমক্না খঙলে মদুদি ভিদিও কনফরেন্সিংগী খুত্থাংদসু থবক পুম্নমক অদুক্কী মতি নুং-পান উহন্দুনা অমসুং কান্নবা মওংদা পাংথোকপা য়াই। ঙসি অদোম পুম্নমক্কী বেঞ্চশিংদা অনৌবা খুদোংচাবশিং য়াওরবা শঙ্গাইশিং শাগৎলিবা অসিদা মসিগী রিফোর্মশিং অসি অদোমগীদমক্তদি অরুবা নত্তে। মসিদগী তেক্সপেয়রগী মতম, লন অমসুং ইনর্জী কনগনি। চয়েৎনবশিংগী পোৎলোইসু খোংজেল য়াংনা পুরকপা ঙমগনি।\nঅখঙ-অহৈশিংনা হায়বীরম্মি মদুদি - ন্যায়মুলং সুরাজ্যং স্যাৎ, সংঘমুলং মহাবলম॥\nঅচুম্বা ৱায়েল অসি অফবা লৈঙাক্কী মরুনি অমসুং ওর্গনাইজেসন্না সুপরপাৱরগী মরুনি। মরম অসিনা অচুম্বা ৱায়েল অমসুং ওর্গনাইজেসনগী পাঙ্গলবু আত্মনির্ভর ভারতকী থৌনা ওইহন্নবগীদমক্তা লেপ্তনা হোৎনরি। ভারত্তা রিফোর্মশিং মথং মথং পাংথোক্লি, রিফোর্মগী পরেং পাংথোক্লি, মসিগী মরুমদসু ইথিল অসি য়াওরি। ঐনা মপুং ফানা থাজৈ মদুদি ঐখোয় পুম্নমক্কী অপুনবা হোৎনবা অদুনা মায় পাকপা ঙমগনি। আই.তি. এপিলেৎ ত্রিব্যুনেলগা মরী লৈনরিবা মরূপ পুম্নমক্তা, ওরিশাগী মীয়াম পুম্নমক্তা অমুক্কা হন্না মসিগী অনৌবা শঙলেন অসিগীদমক্তা ঐনা হন্না হন্না নুংঙাইবা ফোংদোকচরি। অদোম পুম্নমক্কী মফমদা দীপাবলী য়াওনা লাক্কদৌরিবা কুম্মৈ পুম্নমক্কী য়াইফ-মঙ্গল পীজরি অমসুং ৱাফম অমা ঐনা হায়জরি মদুদি কোরোনা মতম অসিদা ঐখোয়না কোরোনা অসি লায়না লৌরোইদবনি। চেকশিন থৌরাং লৌখৎনবগীদমক্তা ৱাফম মচা মচাশিং মাস্ক উপ্পা, দিস্তেন্স থম্বা, সাপোন্না খুৎ-শা হাম্বা, ঐনা ওরিশাগী মীয়ামদা ৱাফম অসি হায়জরি মদুদি অমসুং ওরিশা অসি কলা-সংস্কৃতিগী য়াম্না চাউবা লমদম অমনি, লাইনীংগী মফম্নি। ঙসি ভোকেল ফোর লোকেলগী মন্ত্রনা নিল্লি, হিন্দুস্তানগী কাচিন কোয়া খুদিংদা, ঐগী ইরৈবাকচাশিংগী হুমাং য়াওরবা হিন্দুস্তানগী কাচিন খুদিংমক্কী পোৎ-চৈ, ঐখোয়না অদুগুম্বা পোৎশকশিং অদুদা মরুওইবা থমসি, লোকেল লৈবদা মরুওইনা লৌসি। হিন্দুস্তানগী লৈবাক লৈহাওদগী, হিন্দুস্তানগী হুমাংদগী শেমবা পোৎলমশিং লৈবদা মরুওইবা থমসি, ৱাফম অসি ঐ জগন্নাথজীগী লমদম অসিদগী ওরিশাদসু হায়জরি, ইরৈবাকচাশিংদসু হায়জরি ভোকেল ফোর লোকেল। লোকেলদা দিৱালী অমসুং দিৱালী খক্তা নত্তনা, ঐদি পাম্মি নুমিৎ ৩৬৫নি চুপ্পা দিৱালী পাংথোকপা অমসুং নুমিৎ ৩৬৫ লোকেল খক্তমক লৈবা। য়েংবীয়ু লৈবাক অসিগী শেন্মিৎলোন খোংজেল য়াংনা কাখৎলকপা হৌরক্কনি। ঐখোয়গী থবক কল্লবা মীয়ামগী হুমাংদা লৈবাক অসিবু অৱাংবা মতোন অদুদা পুখৎপা ঙম্বগী থৌনা লৈরি অমসুং থাজবা অসিগা লোইননা ঙসিগী অসিগুম্লবা য়াইফরবা তাঞ্জা অসিদা ঐগী মায়কৈদগী অদোম পুম্নমকপু হন্না হন্না য়াইফ-মঙ্গল পীজরি।\nহন্না হন্না থাগৎচরি!\n(Release ID: 1672164) Visitor Counter : 76\n(Release ID: 1672164)


রেবিজ ভেক্সিন পুথোকখিবগী পুক্নিং নুংশিখ্রবা ৱারী অমা।\nHomeবিজ্ঞানরেবিজ ভেক্সিন পুথোকখিবগী পুক্নিং নুংশিখ্রবা ৱারী অমা।\nLakhipuronline - April 07, 2020\nলুই পাস্তর (photo credit : https://en.wikipedia.org/wiki/Nadar)\nরেবিজ ভেক্সিন পুথোকখিবগী\nপুক্নিং নুংশিখ্রবা ৱারী অমা।\nখৃঃকুমজা ১৮৮৫ পেরিস সহরদনি। চহী ৯ রোম শুরবা যোসেফ য়ুমগী থোঙ্গানদা শান্নদুনা লৈরম্মী ... অশেংবা মীং যোসেফ মেস্তার কৌই। যোসেফকী মমা মেদাম মেস্তার ইমুংদা য়ুমগী থবক ইঙ্খাং শুদুনা লৈরম্মী। খঙহৌদনা মচানা হৌনা কপ্পগী মখোল অমা তারম্মী। খুদক্তা চেন্থোরক্লগা থোঙ্গাল্লোমদা য়েংথোকখি ... মীৎমাঙদা উরিবা শক্তমদু উবদা মশাপুম্বা নিকখি।\nহুই অমা ... মমিৎ ইরং লং ... মতীল অরর তারদুনা ... চোঙশিন চোঙশিন্দুনা যোসেফকী মখোঙদা হন্জিন হঞ্জিন শরাক তমলি। যোসেফ খাঙবা ৱারদুনা কোয়লাউ লাউরি। তৌফম খঙদ্রদুনা মমানা অফংবা চৈতুপ অমা পায়রগা হুইদু তম্না লংশিনখি ... হুইদু খজিক্তংদি হন্দোকখিবগুম তৌই। ঈ তৈরবা মচীন ময়াদু মরৈনা লেক-লেকতুনা তপ্না তপ্না হুইদু যোসেফপু থাদোক্লম্লগা চৎখি।\nহুইদু মশক খঙলে। মখোয়গী থংনবা লৈকায়দা লৈবা অঙাওবা হুইদুনি ... খরনি মমাংদা মী অনি খকসু হুইসিনা চীক্তুনা হোসপিতালদা শিবা চঙবা ফিভমদা লৈরিবনি। মচানিপা যোসেফতা চিক্লিবসু হুই অদুমক্নননি!\nমেদাম মেস্তার তৌফম খঙখিদ্রে। মচানিপাবু খুদক্তা মনাক নকপদা লৈবা লায়েংশঙ অমদা পুরে। "ইচাবু কনবিউ দাক্তর বাবু" যোসেফকী মমানা কপ্ল কপ্লদুনা দাক্তরগী মফমদা হায়জখি। দাক্তরনা যোসেফকী হুইনা চীকপা মফমদু দ্রেসিং তৌরগা হায়রকই, "মসিগী হিদাক লৈতে ... কনবা ঙমলোই ... চয়োল অনিদি হিংদুনা লৈগনি ... করিগুম্বা কন্না অরুম হৌরগদি থা অমরোম লৈখিবা য়াই ...উপায় লৈতে"।\nকপ্না কপ্না দাক্তরগী মখোঙ পায়রদুনা মেদাম মেস্তারনা মচাবু কনবিনবা হন্না হন্না হায়জখি। দাক্তরনা ঙাইহাক ৱাখল তৌরগা হায়রকই, "অসিদগী পংলাপ লাপ্তনা লুই পাস্তর কৌবা কেমেস্ত্রীগী প্রোফেসার অমা লৈবনি। মহাক হুই অঙাওবনা চীকপগী টীকা পুথোক্নবা কন্না হোৎনরি হায়বা তাই। মহাক উনদুনা অমুক্তং য়েংবিয়ু" ।\nমমানা যোসেফপু পোরদুনা দাক্তরগী মনাক্তগী লুই পাস্তরগী য়ুম তম্না লাকখি। পাস্তরগা উন্নরে। উপায় অমা তৌদুনা মচাবু কনবিনবা পাস্তরগী মফমদা হায়জখি।\nপাস্তরনা মেদাম মেস্তারদা ... " চুম্মী ঐহাক হুই অঙাওবনা চীকপগী টীকা অমা পুথোক্নবা কন্না হোৎনরি। হোৎনবগী মঙাল খরসু ফংবা হৌরে। টীকা অসি হুই অঙাওবদা চাংয়েং তৌরে কান্নবসু ফংলে। অদুবু মসি মীওইবদদি চাংয়েং তৌগদবা ৱাৎলি। বিঞ্জানগী লোনদা হায়রগা হিউমেন ত্রাইয়েল তৌদ্রি হায়বা তায়। হিউমেন ত্রাইয়েল তৌদ্রিঙৈগী মমাংদা টীকা অসি মীওইবদা কাপ্পা য়াদ্রি"।\nৱারী শানা শানা মেদাম মেস্তারনা মচাবু তুমথহন্নবা হোৎনরি অদুগা হায়রকই, " ইচাদা চাংয়েং তৌবিবদি করি কায়বা। মাদি অঙাওবা হুইনা চীক্লবনি, ঙসি শিনি হয়েং শিনি হায়বা ঙমদদুনা লৈরবনি। করিগুম্বা অদোমগী টীকা অসিনা ইচাসি হিংবা থোক্লবদি"।\nপাস্তর ঙাইহাক খল্লি ... মতৌ করম্না চহী ৯ গী অঙাংসিদা হিউমেন ত্রাইয়েল তৌগদবনো! টীকা অসি মাগী মশাদা খাঙবা ঙমগদ্রা খঞ্জানৈ ...টিকা অসিনা মরম ওইরগা অমুক করিগুম্বা শিখিবা থোক্লবদি কমদৌবা!\nপাস্তরনা মাগী থবক তৌমিন্নরিবা মীওইশিং অমসুং যোসেফকী মপাগসু ৱাতান্নখি। ... কায়নথংদা যোসেফকী মশাদা টীকা অসি থীনবদা লেপ্নখি।\nপাস্তরনা মহাক্কী লোয়নবশিংগা থৌরাং তৌদুনা যোসেফকী মশাদা টীকা অদু থীনখি। নোংমা ... নিনি ... হুমনি ... থা অমা লানখ্রে ... যোসেফকী মশাদা হুই অঙাওবনা চীকপগী লাইওং অমত্তা উৎলকখিদ্রে ... হিউমেন ত্রাইয়েল মায়পাকলে ... হুই অঙাওবনা চীকপগী টীকা অহানবা ওইনা পুথোকলে!\nPerson who saves one life saves the entire mankind! লুই পাস্তরগী টীকানা চহী কয়া চুপ্না মীওই লিশিং লিশিংগী পুন্সি কনবা ঙমখি। চহী খরগী মমাং ফাওবদা ভারত সরকারগী লায়েংশঙ শিংদা টীকা অসি সাপ্লাই তৌদুনা লাকখি। বিজ্ঞানগী থীজিনবদি লেপ্পা লৈতে। হিউমেন দিপ্লোইদ সেল কারচার ভেক্সিন কৈথেলদা লাকখ্রবা মতুংদা পাস্তরনা পুথোকখিবা ভেক্সিন শিজিন্নবা থিংজিনখি। অদুম ওইনমক "ফাদার অফ্ মাইক্রোবাইওলোজি" লুই পাস্তরগী মীং মালেম লৈমায় অসিদা সনাগী কালিনা ইদুনা লৈহৌরগনি।\nযোসেফকী মশাদা অহানবা ওইনা হিউমেন ত্রাইয়েল তৌখিবা য়ুম অদু ঙসিদি মালেমদা মমিং চৎলবা "পাস্তর ইন্সতিতিউত" শেমগৎতুনা লৈবাক কয়াদগী লাকপা বৈজ্ঞানিকশিংনা থিজিন হুমজিনবগী থবক লেপ্তনা চৎথরি।\nঅদুবু, চহী ৯ গী নিপামচা যোসেফতি কমদৌখ্রবগে? মহাক মশাগী চহী ৬৫ ফাওবা পুন্সিরম্মী। অহানবা পৃথিবীগী লানজাওগী মতমদা মহাক ফ্রান্সকী মতেঙ পাঙদুনা লান য়াওখি। লান মতুংদা লুই পাস্তরনা যোসেফপু পাস্তর ইন্সতিতিউতদা কেয়ারতেকর ওইনা থবক পুহনখি। খৃঃকুমজা ১৯৪০ দা অনিশুবা পৃথিবীগী লানজাওদা জারমননা পেরিস খুদুম চনখি। পাস্তর ইন্সতিতিউতকী বিজ্ঞানিকশিং মাগী মাগী হিংনবা চেন্নখি। যোসেফতি চেনখিদে, পাস্তর ইন্সতিতিউত কনদবা য়াদে খন্দুনা মতোমতা ইন্সতিতিউত অদু ঙাকশেন্দুনা লৈখি।\nমশাগী চহী ৬৪ শুরবা জোসেফ মেস্তরনা খুৎকন পাঙ্গল্লবা জরমান লান্মীশিংগী মমাংদা পাস্তরগী গেত মনাকতা লেপতুনা লৈখি। নাজীশিংনা মহাকপু তমথিনা ফু-চৈখি। মাগী ইমুং মনুং পুম্‌বা মখোয়না খুদুম চনখি। "পাস্তরগী ইন্সতিতিউত অসিতদি কনবিউ, মসিনা মালেমসিগী মীওই কয়াগী মপুন্সি কনবিখিবনি" হায়না মহাক্না হায়জখি। নুমিত্তু ১৯৪০ গী অক্তোবরগী তাং ২৪ নি, জোসেফ মশাগী সারভিস রিভোলবরনা মশাদা কাপশিনজদুনা শিজখি। মহাক্না হায়জখিবা মতুং ইন্না নাজীশিংনা পাস্তর ইন্সতিতিউত মাঙহন তাকহল্লমখিদে।\nঙসি মালেম পুম্বদা কোরোনাভারাসনা লায়চৎ ওইদুনা মীওই কয়াগী পুন্সি মাংহল্লি। মসিগী চপ চাবা ভেক্সিন পুথোকপা ঙমদ্রি। লুই পাস্তরনা মহাক্কী হোৎনবা কনবতনা রেবিস ভাইরাসকী ভেক্সিন পুথোকতুনা মীওই কয়াগী পুন্সি কনজবা ঙমখি। পাস্তর ইন্সতিতিউত ঙসিসু লেঙদনা লৈরি। মালেমগী তোঙান তোঙানবা মফমদগী লাক্তুনা ইন্সতিতিউত অসিদা চাংয়েং কয়ামরুম লেপ্তনা চৎথরি। কোরোনাভাইরাসকী ভেক্সিন ঙসি নত্রগা হয়েংদি শোয়দনা পুথোরক্লগনি হায়বসি অইবগী লেঙদ্রবা আশানি।\n@লোংজম দোরেন্দ্র, longjamdorendra(at)gmail(dot)com\nlakhipuronline science in manipuri vaccine বিজ্ঞান


কালা-অজার — বিকাশপিডিয়া\nহোম / হকশেল / দিজিজ অমসুং দিসওর্দরশীং / ভেক্টর বোর্ন দিজিজশীং / কালা-অজার\nতোপিক অসিনা কালা-অজার লায়নাগী মরমদা অমসুং মসিবু কন্ত্রোল তৌনবা গবর্ণমেন্টনা পায়খৎলিবা থৌরাংশীংগী মতাংদা ইনফোর্মেসন পীরি।\nকালা-অজার হায়বসি করিনো?\nকালা-অজার (Kala-Azar) হায়বসি জিনস লৈসমেনিয়াগী প্রোটোজোয়ান পেরাসাইট অমনা থোকহনবা খোংজেল তপ্পা লমদমসিগী ওইবা (indigenous disease) লায়না অমনি।\nভারত্তদি লৈসমেনিয়া দোনোভানি অসি লায়না অসিবু থোকহল্লিবা অমত্তা ঙাইবা পেরাসাইটনি।\nপেরাসাইট অসিনা মরুওইনা রেতিক্যুলোএন্দোথেলিএল সিষ্টেমদা শোকহল্লি অমসুং বোন মেরো (bone marrow), স্প্লিন অমসুং লিভরদা মরাং কায়না ফংবা য়াই।\nপোষ্ট কালা-অজার দর্মেল লৈসমেনিয়াসিস (PKDL) অসি, লৈসমেনিয়া দোনোভানিনা উনশাগী সেলশীং দা লান্দাবা, লৈবা অমসুং দিভেলপ তৌবা মতমদা অমসুং উনশা থাগৎলকপদৌনা (dermal leisions) উরকপা মতমদা লৈবা কন্দিসন অমনি। কালা-অজারগী কেস খরদি চহি খরগী লাইয়েং মতুংদা PKDL লাকপা উবা ফংই। চৎখিবা মতম খরসিদা, PKDL অসি ভিসেরেল ষ্টেজ (visceral stage) ফাউদনা লাকপসু য়াই হায়বগী থাজবা লৈরে। অদুম ওইনমক, PKDL লাকপা উবগী মতাংদা মতিক চাবা দেটা পুথোকপা মথৌ তারি।\nকালা-অজারগী খুদম অমসুং লাইওংশীং অদু করি করিনো?\nমরক মরক্তা শরুক অনি হেন্না কনখৎলকপা হঞ্জিন-হঞ্জিন লাকপা লাইহৌ।\nচানিং-থক্নিংবা পোক্তবা, কুচু থোক্তবা অমসুং অরুম্বা হন্থবা অমসুং তপ্না-তপ্না য়াং কংশিল্লকপা।\nস্প্লিনোমেগালি – স্প্লিন অদু য়াংনা, মহৌশানা থোৎনা অমসুং পায়বদা নাদবা মওংদা য়াম্না চাউথোরকপা।\nলিভর – স্প্লিননা চাউথোক্লিবগী চাংদু য়ৌদনা, থোৎনা, নান্না, অমসুং মচিন তুম্না চাউথোরকপা।\nলিম্ফএদিনোপেথি – ভারত্তা য়াম্না তোইনা উবা ফংদে।\nউনশা অদু মরেক-মহাউ থোক্তবা, পাথরকই অমসুং মকু থোক্লকই অমসুং শম কেল্লকপসু য়াউই। কুচু ঙৌ\nবা মীওইশীংদা খুৎ, খোং, পুক অমসুং মায়গী উনশাশীংদা উৎ মচু (grayish) উবা হৌরকই, অমসুং মসিদগী ভারত্তা মসিবু কালা-অজার, অর্থদি “ব্লেক ফিবর” হায়রগা খংনরি।\nএনেমিয়া (Anaemia) – য়াংনা দিভেলপ তৌরকই।\nহকচাং কংশীল্লকপা অমসুং স্প্লিনোমেগালিগা লোয়নবা এনেমিয়া অসিনা অনাবশীংদা তোপ-তোপ্পা মওংগী শকফম অমা লাকহ\nপোষ্ট কালা-অজার দর্মেল লৈসমেনিয়াসিস (PKDL) হায়বসি করিনো?\nপোষ্ট কালা-অজার দর্মেল লৈসমেনিয়াসিস হায়বসি লৈসমেনিয়া দোনোভানি পেরাসাইটশীং অসি উনশাদা ফংলকপা কন্দিসন অমনি। PKDL অসি ভারত্তা লৈবা কালা-অজারগী অনাবা খরদা, মহৌশানা কালা-অজারদগী ফরবা মতুং চহি 1-2 নত্ত্রগা মসিদগী হেনবা মতমদা দিভেলপ তৌরকই, অমসুং কালা-অজারনা নাদ্রবদি মসি তোইনা উবা ফংদে।\nPKDLগী খুদম অমসুং লাইওংশীং অদু করি করিনো?\nমোর্ফোলোজিকেল লেজনশীংগী (morphological lesions) মখলশীং:\nলেপ্রোমেটস লেপ্রোসিগী কুচু ওল্লবা উনশাশীংগী মওংগা মান্নবা অঙনবা হায়পোপিগমেন্টেদ মেক্যুলশীং (Early hypopigmented macules), অদুবু মহৌশানা সেন্টিমিটর 1দগী হন্থবা ওই। মহৌশানা মসি মায়দা থোক্কল্লি অদুবু মসিনা হকচাংগী শরুক অমহেক্তদা শোকহনবা ঙম্মী।\nমতুং তারকপা মতমদা (থা নত্ত্রগা চহি খরগী মতুংদা) মেক্যুলশীংদুগী নোদ্যুলর লেজনশীংদু কায়রকই।\nনুংশাদা থোক্লুবা মতমদা হেন্না শোকচিনগদবা এরিথেমেটস বটরফ্লাই রাশ (Erythematous butterfly rash) অসি PKDLগী অঙনবা লাইওং খুদমনি।\nএরিথেমাটস পেপ্যুলশীং অমসুং নোদ্যুলশীং অসি মহৌশানা মায়, মরুওইনা খদাংদা লাক্কল্লি।\nলেজনশীং (Lesions) অসি চহি কয়া চংনা তপ্না তপ্না লাক্কল্লি, মশা মথন্তসু ফজগন্দে।\nPKDLগী তাংনা উবা ফংবশীংগী মনুংদা মখাদা পীরিবশীংসি চল্লি:\nঅশোকপা মফম কয়ানা হেন্না চাউবা উনশা থাগৎপা অশোকপা মখল (larger plaque type lesions) শেম্লকপা।\nমচিন থোক্লকপা অশোকপশীং (খুৎ অমসুং খোংশীংদা)\nকোইনা পোমথোরকপশীং (Papillomatous lesions) (চিন, নাতোন, খদাং অমসুং চিনগী মতোনথংবা শরুক্তা)\nহকচাং কয়াৎ চাউথোরকপা (মীৎপানশীং, নাতোন অমসুং চিনবানশীং)\nউনশা ঙাংনা পোমখৎপা (শেগ্রাক্তা, পাম্বোম থেকচিনফম, ফৈগন তাইনফম, মীৎকী মপানথংবা মীৎথক অমসুং মীৎখা তাইনফম কাচিন)।\nউনশা কংদুনা কেনবা মওংগী অশোকপা।\nঐচআইভি অমসুং কালা-অজার পুন্না নাবা (HIV and Kala-azar co-infection)\nভিসেরেল লৈসমেনিয়াসিস (VL) অসি ঐচআইভি (HIV) অমসুং অতৈ ইম্যুন ৱাৎপা অনাবশীংদা হেন্না নাগনবা ওই।\nলৈবাক 25দগী HIV অমসুং VL গী কেস 1000 হেন্না লৈবা উখ্রে। অদুম ওইনমক, মসি ভারত্তা হৌজিক ফাউবদি শাথীবা প্রোব্লেম অমা ওইদ্রি।\nVL অসি সিম্পতম লৈত্রিবা HIV-I গী ইনফেক্সন লৈরবা মীওইদা অহানবা ওপোরচুনিষ্টিক ইনফেক্সন (Opportunistic Infection) ওইবা য়াই।\nমসি AIDS কী এদভান্স ওইরবা ষ্টেজদসু থোকই।\nঅনি অসি পুন্না নাবা অনাবা পুম্নমক লাইওং উত্তবা মখলদি ওইদে।\nলাইওংশীং অদু অতেনবা মতমগী ওইবা মরম্না দাইএগ্নোসিস (লায়না খংদোকপা) অদু ওন্নবা য়াউই; ফিবর অমসুং স্প্লিন অদু মার্ক তৌদবা য়াই; লৈসমেনিয়া এন্টিবোদিশীং অসি দিতেক্ট তৌবা (খংদোকপা) ঙমদবা য়াউই।\nঅদুম ওইনমক বফিকোটকী পেরিফরেল ব্লদ স্মিয়ার অমসুং ব্লদ কলচরনা চানবা ফল পীবা য়াই।\nলাইয়েংগী ফল লিকই; দ্রগকী সাইদ ইফেক্টনা হেনবা য়াই অমসুং অনাবদু অমুক হঞ্জিল্লকপা হায়বসি তোইনা থোকই।\nমতৌ করম্না কালা-অজার অসি লৌনরকপগে/ শন্দোকপগে?\nকালা-অজার অসি ভেক্টর বোর্ন দিজিজ (এজেন্ট অমগী খুত্থাংদা শন্দোকপা লায়না) অমনি।\nজিনস ফ্লেবোটোমস অর্জেন্টিপিজগী মনুং চনবা সেন্দফ্লাই অসি ভারত্তা কালা-অজার শন্দোক্লি হায়না শকখংলবা অমত্তা ঙাইরবা এজেন্টনি।\nভারতকী কালা-অজার অসি এনথ্রোপোনোটিক ওইবগী তোপ-তোপ্পা এপিদেমিওলোজিকেল ফিচর (লাইচৎ শন্দোকপগী মশক) লৈ; মীওইবা অসি অমত্তা ঙাইরবা ইনফেক্সনগী রিজর্বর ওইনা শকখংই।\nফিমেল সেন্দফ্লাইশীংনা, মহিক অসি চেল্লবা মীওইবদা চিকপা মতমদা পেরাসাইট অসি (অমাষ্টিগোট নত্ত্রগা LD বোদিশীং) পুরকই।\nপেরাসাইট অসিনা মোর্ফোলোজিকেলগী অহোংবা চত্থদুনা ফ্লেজিলেট (প্রোমাষ্টিগোট নত্ত্রগা লেপটোমোনাদ) ওইরকই, মসিনা সেন্দফ্লাইশীংগী গটতা (gut) দিভেলপ তৌদুনা অমদি মশীং য়ামখৎলক্তুনা মচিনগী শরুকশীংদা চংদুনা লৈখি।\nমশা-মউ ফবা হ্যুমেন হোষ্টশীংদা (মীওইবশীংদা) মহিক অসি চেল্লবা সেন্দফ্লাই ভেক্টরশীংনা চিক্লবা মতমদা ইনফেক্সন লাকই।\nভারত্তা কালা-অজার ভেক্টর\nফ্লেবোটোমস অরেজেন্টিপিজ অসি ভারত্তা লৈবা কালা-অজারগী অমত্তা ঙাইরবা সেন্দফ্লাই ভেক্টরনি।\nসেন্দফ্লাইশীং অসি, কাং অমগী শরুক মরি থোকপগী অমরোমতমক চাউবা অপিকপা তিন (ইন্সেক্ট) অমনি। সেন্দফ্লাই অমগী মশাগী অশাংবা অসি মিলিমিটর 1.5দগী 3.5 ফাউবা ওই।\nমপুং-মরৈ ফারবা সেন্দফ্লাই অমসি মতু চোম্বা অপিকপা, অচৌবা চপ তিংবা মশা পানবা হয়িং (ফ্লাই) অমনি। মশাশীং য়াউনা মশা (বোদি) পুম্নমক্তা অশাংবা মতুশীংনা কুংনা পাল্লি।\nমখোয়গী লাইফ সাইকলদা মরুম, মরুমদগী মচা, তিন মচা ওল্লকপা অমসুং মপুং-মরৈ ফারকপগী থাক মরি অসি য়াউই। সাইকল অসিনা মপুং ফাবদা থা অমদগী হেন্না চংই, অদুম ওইনমক, মসিগী মতম অসি টেম্পেরেচর অমসুং অতৈ ইকোলোজিগী ওইবা ফিভমশীংগী মখা পোল্লি।\nমখোয়না রিলেটিভ হ্যুমিদিটি ৱাংবা, অশাবা টেম্পেরেচর লৈবা, অৱাংবা সবসোইল ৱাটর অমসুং উ-ৱা মরাং কায়বা মফমদনা হেন্না লৈগল্লি।\nসেন্দফ্লাইশীং অসিনা, মরুমদগী ওল্লকপা মচাশীংগী মচিঞ্জাক ওইগদবা ওর্গানিক্কী মচাক ৱাংনা ফংবা চুনবা মাইক্রো-ক্লাইমেটিক কন্দিসনশীংদা মরুম কোকই।\nমখোয় অসি ইকোলোজিগী ওইনা সেন্সিটিভ ওইবা অমসুং য়াম্না শোনবা (fragile) ঈশীং মনিল লৈত্রবদি হিংবা ঙমদবা তিন-কাংশীংনি।\nমতৌ করম্না কালা-অজার অসি দাইএগ্নোস তৌগদগে?\nক্লিনিকেল: চয়োল 2দগী হেন্না লাইহৌ হৌরবা অমসুং এন্টিমেলেরিয়া অমসুং এন্টিবাইওটিকশীংনা ফহনবা ঙমদ্রবা থৌওং। ক্লিনিকেল লেবোরেটরিদা ফংবশীংগী মনুংদা এনেমিয়া, প্রোগ্রেসিভ ল্যুকোপেনিয়া থ্রোম্বোসাইতোপেনিয়া অমসুং হায়পরগামাগ্লোবুলিনেমিয়া অসি মনুং চনবা য়াই।\nসেরোলোজি তেষ্টশীং: কালা-অজারগী দাইএগ্নোসিসকীদমক মখল-মখা কয়াগী টেষ্টশীং ফংই। খ্বাইদগী হেন্না কমন ওইনা শিজিন্নবা টেষ্টশীং অসি রিলেটিভ সেন্সিটিভিটিদা য়ুম্ফম ওই; স্পেসিফিসিটি অমসুং ওপরেসনগী মতুংইনবা ফিসিবিলিটিগী মনুংদা দাইরেক্ট এগ্লুটিনেসন টেষ্ট (DAT), rk39 দিপষ্টিক অমসুং ELISA অসি য়াউই। অদুম ওইনমক টেষ্ট পুম্নমক অসিনা শাংনা চৎপা IgG এন্টিবোদিশীং খংদোকই। এলদিহায়দ টেষ্ট (Aldehyde Test) অসি কমন ওইনা শিজিন্নৈ অদুবু মসি নন-স্পেসিফিক টেষ্ট অমনি। IgM দিটেক্টিং টেষ্টশীং অসি শেমগৎলি অমসুং ফিল্ডদা শিজিন্ননবগীদমক্তদি ফংদ্রি।\nবোন মেরো/ স্প্লিন/ লিম্ফনোদ এস্পিরেসন নত্ত্রগা কলচর মেদিয়মদা পেরাসাইট দিমোন্সত্রেসন পাংথোকপা অসিনা লাইওং কনফার্ম তৌনবা টেষ্টশীংনি। অদুম ওইনমক, এস্পিরেসনগীদমক খল্লবা ওর্গান অদুগী মতুংইন্না সেন্সিটিভিটি অসি অমগা অমগা মান্নদে। স্প্লিন এস্পিরেসন অসিনা খ্বাইদগী ৱাংবা সেন্সিটিভিটি অমসুং স্পেসিফিসিটি (গোল্ড ষ্টেন্দর্দনি হায়না লৌনৈ) লৈরবসু মসি স্কিল লৈরবা প্রোফেসনেল অমনা চুনবা মাংজৌনবা চেক্সিন-থৌরাংশীংগা লোয়ননা অফবা হোস্পিটালগী ফেসিলিটি অমদখক্তদা পাংথোকপা য়াগনি।\nএমোবিক লিভর এবসেস (Amoebic liver abscess)\nইনফেক্সিয়স মোনোন্যুক্লিওসিস (Infectious mononucleosis)\nলিম্ফোমা, ল্যুকেমিয়া (Lymphoma, Leukemia)\nত্রোপিকেল স্প্লিনোমেগালি (Tropical splenomegaly)\nপোর্টেল হায়পরটেন্সন (Portal hypertension)\nকালা-অজারগী লাইয়েং অদু করি করিনো?\nভারত্তা ফংলিবা কালা-অজারগী হিদাকশীং।\nসোদিয়ম ষ্টিবোগ্লুকোনেট (লৈবাক অসিদা শুংজবা, শিজিন্নবা অমসুং য়োন্নবগীদমক রেজিষ্টর তৌরবা)।\nপেন্টামিদিন আইসেথিওনেট: (ইম্পোর্ট তৌরবা, শিজিন্ননবগীদমক রেজিষ্টর তৌরবা)।\nএম্ফোটেরিসিন B: (লমদম অসিদা শুংজবা, শিজিন্ননবা অমসুং য়োন্নবগীদমক রেজিষ্টর তৌরবা)।\nলাইপোসোমেল এম্ফোটেরিসিন B: (লমদম অসিদা শুংজবা অমসুং ইম্পোর্ট তৌরবা, শিজিন্ননবা অমসুং য়োন্নবগীদমক রেজিষ্টর তৌরবা)।\nমিলটেফোসিন (ইম্পোর্ট তৌরবা/ শিজিন্ননবা অমসুং য়োন্নবগীদমক রেজিষ্টর তৌরবা)।\nফার্ষ্ট লাইনগী দ্রগশীং (First Line Drugs)\nA. অতেনবা মতমগী (Short Term)\nSSG সেন্সিটিভিটিগা লোয়নবা এরিয়াশীং >90%\nনোংমদা কেজি অমদা SSG IM/IV 20mg X নুমিৎ 30\nSSG সেন্সিটিভিটিগা লোয়নবা এরিয়াশীং <90%\nএম্ফোটেরিসিন কেজি অমদা B 1mg, ইনফ্যুজন 15-20গীদমক্তা নোংমদা নত্ত্রগা নোংমা কাল্লগা ইনফ্যুজন b.w. IV পীবা। মপুংফানা রেস্পোঞ্জ লৈতবা অনাবশীংদদি দোজ হেনগৎহন্দুনা ইঞ্জেক্সন 30 পীবা য়াই।\nB. অশাংবা মতমগী (Long Term)\nSSG রেসিষ্টেন্সকী অৱাংবা লেভেলগা লোয়নবা এরিয়াশীং (>20%)\n- নোংমদা মিল্টেফোসিন 100 mgগী চাংদা চয়োল4পীবা (ফেজ IIIগী মতুংদা শাফবা অমসুং তৌবা ঙম্বগী মপাঙ্গল লৈ হায়বগী প্রমাণ লৈ)।\nSSG সেন্সিটিভিটিগা লোয়নবা এরিয়াশীং >80%\n- নোংমদা কেজি অমদা SSG IM/IV 20mg X নুমিৎ 30\n- নোংমদা মিল্টেফোসিন 100 mg x চয়োল4পীগদবা (ফেজ IIIগী মতুংদা শাফবা অমসুং তৌবা ঙম্বগী মপাঙ্গল লৈ হায়বগী প্রমাণ লৈ)।\nঅনিশুবা লাইনগী দ্রগশীং (Second Line Drugs)\nA. SSG গী মায়পাক্তবশীং (Failures)\nB. SSG অমসুং মিল্টেফোসিনগী মায়পাক্তবশীং (Miltefosine Failures)\nলাইপোসোমেল এম্ফোটেরিসিন B (শাফরে অমসুং মপাঙ্গল লৈরে হায়না প্রমান তৌবগা লোয়ননা অরোয়বা ফলশীং ফংবা মতমদা)।\nKAগী ওইনা মহৌশাগী ওইবা দোজদা SSG অসি নুমিৎ 120 ফাউবা পীবা য়াই।\nএম্ফোটেরিসিন B গী হঞ্জিনবা কোর্স 3-4 ফাউবদি SSGগী লাইয়েং মায়পাক্ত্রবা অনাবশীংদা পীবা য়াই।\nভারত্তা কালা-অজারগী প্রোব্লেম অসি কয়াম শাথীবগে?\nভারতকী নোংপোক থংবা ষ্টেটশীং, মমীং ওইনা পল্লবদা বিহার, ঝারখন্দ, উত্তর প্রদেশ অমসুং ৱেষ্ট বেঙ্গলদা লাইচৎ থোকই।\nদিষ্ট্রিক্ট 48দা লাইচৎ ওইনা শন্দোকখি; অতৈ দিষ্ট্রিক্ট খরদদি মরক-মরক্তা থোকপা থৌওং ওইখি।\nষ্টেট 4দা চাউরাক্না মীশীং মিলিয়ন 165.4দা রিস্ক লৈহনখি।\nমরুওইনা খুঙ্গংগী লমদা লৈবা লায়রবা সোসিও-ইকোনোমিক গ্রুপ অয়াম্বদা শোকহনখি।\nভারত্তা পায়খৎলিবা কালা-অজারগী থৌরাংশীং (Kala-azar Control Efforts in India)\nইং 1990-91দা লাইচৎ থোক্লিবা মফমশীংদা ওর্গানাইজ তৌরবা সেন্ত্রেল্লি স্পোন্সর কন্ত্রোল প্রোগ্রাম অমা হৌদোকখি।\nগবর্ণমেন্ট ওফ ইন্দিয়ানা কালা-অজারগী হিদাকশীং, তিলহাৎ হিদাকশীং অমসুং তেক্নিকেল সপোর্ট পীখি অমসুং ষ্টেট গবর্ণমেন্টশীংনা প্রোগ্রাম অদুবু প্রাইমারি হেলথ কেয়র সিষ্টেম অমসুং দিষ্ট্রিক্ট/ জোনেল অমসুং ষ্টেট মেলরিয়া কন্ত্রোল ওর্গানাইজেসনশীংগী খুত্থাংদা পায়খৎখি অমসুং ষ্ট্রাটেজি ইমপ্লিমেন্টেসনদা চংখিবা অতৈ শেনফমশীং পীখি।\nসোর্স: নেসনেল ভেক্টর বোর্ন দিজিজেস কন্ত্রোল প্রোগ্রাম, মিনিষ্ট্রি ওফ হেলথ এন্ড ফেমিলি ৱেলফেয়র